**DĖL ROKIŠKIO RAJONO SAVIVALDYBĖS 2023 METŲ SOCIALINIŲ PASLAUGŲ**

**PLANO PATVIRTINIMO**

2023 m. kovo 31 d. Nr.

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Lietuvos Respublikos socialinių paslaugų įstatymo 13 straipsnio 3 dalimi, Lietuvos Respublikos Vyriausybės 2006 m. lapkričio 15 d. nutarimu Nr. 1132 ,,Dėl Socialinių paslaugų planavimo metodikos patvirtinimo“ 33 punktu, Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 ,,Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo‘‘, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės 2023 metų socialinių paslaugų planą (pridedama).

2. Šį sprendimą skelbti savivaldybės internetinėje svetainėje ir Teisės aktų registre.

Savivaldybės meras Ramūnas Godeliauskas

Zita Čaplikienė

PATVIRTINTA

Rokiškio rajono savivaldybės tarybos

2023 m. kovo 31 d. sprendimu Nr. TS-

**ROKIŠKIO RAJONO SAVIVALDYBĖS 2023 M. SOCIALINIŲ PASLAUGŲ**

**PLANAS**

**I. ĮVADAS**

**1. Bendra informacija**

Rokiškio rajono savivaldybės socialinių paslaugų 2023 metų planas (toliau – Planas) rengiamas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m lapkričio 15 d. nutarimu Nr. 1132 ,,Dėl Socialinių paslaugų planavimo metodikos patvirtinimo‘‘, Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 ,Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo‘‘, Bazinių paslaugų šeimai paketu, patvirtintu Lietuvos Respublikos Vyriausybės 2019 m. birželio 19 d. nutarimu Nr. 618 ,,Dėl Bazinių paslaugų šeimai paketo patvirtinimo bei atsižvelgiant į Rokiškio rajono savivaldybės 2023 – 2025 metų strateginį veiklos planą.

Pagrindinis socialinių paslaugų plano tikslas – įvertinti veiksnius, turinčius įtaką gyventojų socialinių paslaugų poreikiams, nustatyti socialinių paslaugų plėtros prioritetus, gerinti socialinių paslaugų kokybę, didinti jų kompleksiškumą ir veiksmingumą. Planas orientuotas į žmonių gerovės didinimą, šeimos stiprinimą, skurdo ir socialinės atskirties mažinimą.

Vadovaudamasis Socialinių paslaugų įstatymu, socialines paslaugas savivaldybėje planuoja ir organizuoja Rokiškio rajono savivaldybės administracijos Socialinės paramos ir sveikatos skyrius. Socialinių paslaugų teikėjai – Rokiškio rajono savivaldybės biudžetinės socialinių paslaugų įstaigos, kitų savivaldybių socialinių paslaugų įstaigos, nevyriausybinis sektorius.

**2. Socialinių paslaugų teikimo ir plėtros tikslai**

Socialinės paslaugos – tai paslaugos, kuriomis suteikiama pagalba asmeniui (šeimai), dėl amžiaus, negalios, socialinių problemų, iš dalies ar visiškai neturinčiam, neįgijusiam arba praradusiam gebėjimus ar galimybes savarankiškai rūpintis asmeniniu (šeimos) gyvenimu ir dalyvauti visuomenės gyvenime. Šių paslaugų tikslas yra sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, taip pat padėti įveikti socialinę atskirtį. Nustatant socialinių paslaugų teikimo prioritetus, būtina įvertinti įvairių socialinių grupių asmenų socialinę atskirtį, poreikius socialinėms paslaugoms, Rokiškio rajono savivaldybės finansines galimybes socialinėms paslaugoms teikti.

Plano tikslai atitinka:

1.Rokiškio rajono savivaldybės 2023-2025 metų strateginiame veiklos plane numatytą Rokiškio rajono savivaldybės misiją: ,,Užtikrinti bendruomenės viešųjų poreikių tenkinimą ir gyvenimo kokybės gerinimą, efektyviai vykdant vietos valdžios, viešojo administravimo ir viešųjų paslaugų teikimą bei didinti Rokiškio rajono patrauklumą‘‘.

2. Rokiškio rajono savivaldybės 2023-2025 metų strateginio veiklos plano Socialinių paslaugų ir kitos paramos teikimo programoje numatytus tikslus ir uždavinius:

Tikslas – teikti kokybiškas ir visiems prieinamas socialines paslaugas.

Uždavinys – didinti socialinių paslaugų kokybę ir prieinamumą.

Svarbiausi darbai :

formuoti nuoseklią ir koordinuotą pagalbos ir paslaugų sistemą, kuri sudarytų galimybes kiekvienam asmeniui gauti individualias pagal poreikius socialines paslaugas ir reikiamą pagalbą bendruomenėje;

mažinti gyventojų, įvairių socialinių grupių atskirtį gerinant socialinių paslaugų prieinamumą, kompleksiškumą bei kokybę;

plėsti socialinių paslaugų įvairovę, į jų teikimą įtraukiant nevyriausybines organizacijas ir bendruomenines organizacijas;

parengti Socialinį žemėlapį perėjimui nuo institucinės globos prie šeimoje ir bendruomenėje teikiamų paslaugų žmonėms su intelekto ir/ar psichikos negalia bei jų artimiesiems.

**3. Socialinių paslaugų plano rengėjai**

|  |  |  |  |
| --- | --- | --- | --- |
| Eil.  Nr. | Socialinių paslaugų plano rengėjų vardai, pavardės | Darbovietė | Pareigų pavadinimas |
| 1, | Vitalis Giedrikas | Rokiškio rajono savivaldybės administracijos Socialinės paramos ir sveikatos skyrius | Vedėjas |
| 2. | Zita Čaplikienė | Rokiškio rajono savivaldybės administracijos Socialinės paramos ir sveikatos skyrius | Vedėjo pavaduotoja |
| 3. | Dalia Zibolienė | Rokiškio rajono savivaldybės administracijos Socialinės paramos ir sveikatos skyrius | Vyriausioji specialistė |
| 4. | Jolanta Paukštienė | Rokiškio socialinės paramos centras | Direktorė |
| 5. | Elona Adomavičienė | Obelių socialinių paslaugų namai | Direktorė |
| 6. | Birutė Šlikienė | Rokiškio rajono savivaldybės administracija | tarpinstitucinio bendradarbiavimo koordinatorė (vyr. specialistė),  Šeimos tarybos narė |
| 7. | Gediminas Kriovė | Rokiškio rajono savivaldybės administracija | Jaunimo reikalų koordinatorius (vyr. specialistas) |

Socialinių paslaugų planui duomenis pateikė Rokiškio rajono biudžetinės socialinių paslaugų įstaigos – Rokiškio socialinės paramos centras ir Obelių socialinių paslaugų namai, Rokiškio užimtumo tarnyba, nevyriausybinės organizacijos, komisijos, socialiniai darbuotojai.

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

**4.1. Vidutinis metinis gyventojų skaičius ir sudėtis:**

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| 1 | 2 | 3 |
| 1. | Gyventojų skaičius | 27790 |
|  | iš jų: |  |
| 1.1. | mieste | 11606 |
| 1.2. | kaime | 16184 |
| 2. | Iš bendro gyventojų skaičiaus: |  |
| 2.1. | Pensinio amžiaus neįgalūs asmenys | 2251 |
| 2.2. | Darbingo amžiaus neįgalūs asmenys | 1328 |
| 2.3. | Jaunimas (14–29 m.) | 4471 |
| 2.4. | Pagyvenę asmenys (65 ir vyresni) | 6641 |
| 2.5. | Vaikai, kuriems nustatytas neįgalumas | 157 |
| 3. | Vaikai (iki 18 m.) | 3810 |
|  | Iš jų : |  |
| 3.1. | vaikai, patiriantys socialinę riziką | 318 |
| 3.2. | šeimos, gaunančios socialines paslaugas | 166 |

**4.2. Gyventojų socialinių paslaugų poreikius sąlygojantys veiksniai**

Gyventojų socialinių paslaugų poreikius ir socialinio tinklo kūrimąsi sąlygoja demografiniai, socialiniai, ekonominiai veiksniai. Statistikos duomenimis Rokiškio rajono savivaldybėje gyveno 6641 pensinio amžiaus asmenys, tai sudarė 23,90 proc., visų savivaldybės gyventojų. Senyvo amžiaus asmenys sudaro didžiausią paslaugų gavėjų grupę.

Lyčių lygybės statistika:

Rokiškio rajono savivaldybėje 2022 metų duomenimis 53,4 proc. gyventojų sudarė moterys, 46,6 proc. – vyrai. Panevėžio apskrityje 1 tūkst. vyrų tenka 1145 moterys. Uždarbio srityje moterų atlyginimai nedaug atsilieka nuo vyrų ( 2021 metų duomenimis – moterų atlyginimas bruto – 1264,09Eur , vyrų – 1287,8 Eur). Vidutinė gyvenimo trukmė, statistikos departamento duomenimis, yra nepalanki vyrų atžvilgiu ir Panevėžio apskrityje vyrams nurodoma 69,25 metai, moterims – 79,53 metai.

2022 m. vasario 24 d. Rusijos Federacijai pradėjus plačią karinę agresiją prieš Ukrainą, į Lietuvą nuolat atvyksta karo pabėgėliai. Statistikos departamento duomenimis, iki 2022 m. gruodžio 30 d. Lietuvoje apsigyveno 72 480 ukrainiečių, iš jų Rokiškio rajono savivaldybėje – 148. Siekiant sumažinto socialinę atskirtį, karo pabėgėliai įtraukiami į socialinės paramos sistemą. Laikiną leidimą gyventi Lietuvoje dėl humanitarinių priežasčių turintys ukrainiečiai gali gauti visas išmokas vaikams (įskaitant vaiko pinigus, o globojami vaikai – ir globos (rūpybos) išmoką), vienkartinę paramą įsikūrimui, būsto nuomos mokesčio dalies kompensacijas, socialines pašalpas ir kitas socialines išmokas, jiems gali būti skiriamos ir teikiamos bendrosios ir specialiosios socialinės paslaugos.

**4.3. Rokiškio rajono savivaldybės socialinių paslaugų teikimo stiprybių, silpnybių, galimybių ir grėsmių (SSGG) analizė**

**Stiprybės**

platus socialines paslaugas teikiančių institucijų tinkas;

nuolatinis socialines paslaugas teikiančių ir administruojančių specialistų kvalifikacijos kėlimas, supervizijos, mokymai;

vis aktyviau į socialių paslaugų teikimą įsitraukia nevyriausybinės organizacijos, užtikrinančios didesnę paslaugų įvairovę bei prieinamumą;

Paslaugų kokybė gerėja, visos paslaugos akredituojamos arba yra licencijuotos.

**Silpnybės**

socialinės priežiūros paslaugų trūkumas seniūnijose (dienos centrų trūkumas seniūnijose, transporto paslaugų organizavimas).

**Grėsmės**

Blogėjanti demografinė situacija ir visuomenės senėjimas didina poreikį socialinėms paslaugoms;

apsunkintas socialinių paslaugų teikimas ekstremalios situacijos metu;

pertvarkos socialinėje srityje reikalauja organizacijų patirties ir pasirengimo įgyvendinti šiuos procesus.

**Galimybės**

įvairių finansavimo šaltinių pritraukimas (valstybės dotacijos, ES fondų lėšos);stiprus nevyriausybinis sektorius gali būti sėkmingai panaudotas socialinių paslaugų kokybinei plėtrai užtikrinti;

socialinių paslaugų infrastruktūros kūrimas regiono lygmeniu.

2022 m. gruodžio 31 d. savivaldybės teritorijoje gyveno 27790 žmonės, kasmet pastebimas nuolatinis gyventojų mažėjimas.

**Gimstamumas ir mirtingumas**

|  |  |  |  |  |  |  |
| --- | --- | --- | --- | --- | --- | --- |
|  | **2017 m.** | **2018 m.** | **2019 m.** | **2020 m.** | **2021 m.** | **2022 m.** |
| Gimusių skaičius | 226 | 227 | 182 | 156 | 196 | 171 |
| Mirusių skaičius | 592 | 574 | 540 | 585 | 652 | 572 |

Naujausia statistika skelbia, kad per 12 metų vaikų skaičius nuo 0 iki 17 metų amžiaus Lietuvoje sumažėjo 23 procentais, o Lietuvos sveikatos statistikos duomenys atskleidžia vis prastėjančią populiacijos sveikatos būklę. 2022 m. Rokiškio rajone gimė 171 vaikas, 30 iš jų gimė užsienio šalyse. Mirtingumas Rokiškio rajone, palyginti su 2021 m., sumažėjo, mirė 572 gyventojas.

**4.4. Situacija Rokiškio rajono darbo rinkoje** **2022 metais**

Vadovaudamasi Lietuvos Respublikos socialinės apsaugos ir darbo ministro 2018 m. gruodžio 12 d. įsakymo Nr. A1-715 ,,Dėl Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, rengimo tvarkos aprašo patvirtinimo“ pakeitimu, jau antri metai Rokiškio rajono savivaldybė dalyvauja Užimtumo skatinimo ir motyvavimo paslaugų nedirbantiems ir socialinę paramą gaunantiems modelio įgyvendinime. Svarbiausi dalyvavimo atrankos kriterijai – aukštas nedarbo lygis ir nemažas skaičius ilgalaikių bedarbių. Modeliui įgyvendinti buvo skirta Lietuvos valstybės biudžeto specialioji tikslinė dotacija – 84,00 tūkst. eurų. 2023 m. ši programa bus vykdoma, užimtumo skatinimo ir motyvavimo paslaugų nedirbantiems ir socialinę paramą gaunantiems asmenims programai skirta – 70 tūkst. eurų.

Nedarbas Rokiškio rajone ženkliai sumažėjo: nuo 13,8 proc. 2022 m. sausio 1 d., 2022 m. liepos mėn.– 11,4 proc., o metų pabaigoje – iki 10,9 proc.

Vidutinis metinis nedarbo lygis Rokiškio rajone, palyginti su šalies vidurkiu, viršija 3,1 proc. ir 2022 m buvo 12,1 proc. Per 2022 m. darbdaviai užregistravo 1914 laisvų darbo vietų (86,5 proc. nuolatiniam darbui).

Šalyje 2022 m. gruodžio pabaigoje buvo 157,3 tūkst. bedarbių, nedarbo lygis 2022 m. pabaigoje šalyje buvo 8,9 proc. Vyrų nedarbas sudarė 9,0 proc. , moterų – 8,9 proc. Darbo jėgai priskiriamų asmenų buvo 1 mln. 749 tūkst., per metus jų skaičius padidėjo 13,7 proc.

**Nedarbo lygis šalyje, apskrityje, Rokiškio rajone**

|  |  |  |  |
| --- | --- | --- | --- |
| **Nedarbo lygis, proc.** | 2023-01-01 | 2022-01-01 | 2022 m.  vidutinis metinis (vidurkis) |
| Šalyje | 9,2 | 10,2 | 9,0 |
| Panevėžio apskrityje | 9,3 | 10,7 | 9,3 |
| Rokiškio rajone, iš jų: | 11,4 | 14,1 | 12,1 |
| vyrų | 12,2 | 14,3 | 12,2 |
| moterų | 10,5 | 13,8 | 11,9 |
| Jaunimo iki 29 m. amžiaus | 7,3 | 6,9 | 6,5 |
| Vyresnių nei 50 m. asmenų | 21,9 | 17,2 | 19,4 |

**Registruoti bedarbiai Rokiškio rajono seniūnijose 2023 m. sausio 1 d.**

|  |  |
| --- | --- |
| **Registruoti bedarbiai pagal seniūnijas 2023 m. sausio 1 d.** | Asmenų skaičius |
| Kazliškio sen. | 46 |
| Kamajų sen. | 118 |
| Kriaunų sen. | 36 |
| Obelių sen. | 191 |
| Pandėlio sen. | 176 |
| Panemunėlio sen. | 78 |
| Rokiškio kaimiškoji sen. | 260 |
| Jūžintų sen. | 65 |
| Juodupės sen. | 262 |
| Rokiškio miesto sen. | 780 |
| ***Iš viso registruotų 2023-01-01*** | ***2012*** |

**Bedarbių registracija 2022 m. gruodžio 31 d.**

|  |  |
| --- | --- |
| **Per 2022 m. bedarbiais užregistruota** | Viso, sk. |
| Rokiškio skyrius | 3552 |
| Iš jų: |  |
| vyrų | 2053 |
| moterų | 1499 |
| jaunimo iki 29 m. amžiaus | 830 |
| vyresnių nei 50 m. asmenų | 1202 |
| kaimo gyventojų | 1931 |
| absolventų | 107 |
| neįgaliųjų | 48 |
| vidutinis metinis bedarbių skaičius | 2073 |

**Laisvų vietų registracija per 2022 m.**

|  |  |
| --- | --- |
| **Užregistruotos laisvos darbo vietos per 2022 m.** | Viso, sk. |
| Rokiškio skyriuje | 1914 |
| Iš jų: |  |
| nuolatiniam darbui | 1656 |
| vadovams ir specialistams | 399 |
| kvalifikuotiems darbuotojams | 1000 |
| nekvalifikuotiems darbuotojams | 515 |
| *Dažniausiai darbas buvo siūlomas:*  Statybininkai – 224  Vairuotojai – 150  Pardavėjas – 84  Vairuotojas ekspeditorius – 55  Virėjas – 50  Siuvėjai – 43  Stalius – 28  Variklinių transporto priemonių taisytojai – 34  Judamųjų žemės ir miškų ūkio įrenginių operatoriai – 34 | |
| Registruotos LDV 2023-01-01 rajone | 19 |
| Registruotos LDV 2023-01-01 apskrityje | 48 |
| Registruotos LDV 2023-01-01 šalyje | 2640 |

**Užimtumo tarnybos suteiktos paslaugos 2022 m.**

|  |  |
| --- | --- |
| **Užimtumo tarnybos suteiktos paslaugos per 2022 m.** | Viso, sk. |
| Padėta įsidarbinti | 1822 |
| Dalyvavo aktyvios darbo rinkos politikos priemonėse, viso | 661 |
| Iš jų: |  |
| parama mokymuisi | 214 |
| remiamas įdarbinimas | 222 |
| parama darbo vietų steigimui | 27 |
| parama judumui | 198 |

Jau kelinti metai sunkiai besiverčiantys rajono gyventojai aprūpinami maisto produktais iš Europos pagalbos labiausiai skurstantiems asmenims fondo. Įgyvendinant šį projektą, Socialinės paramos ir sveikatos skyrius dalyvauja kartu su partneriu Lietuvos Raudonojo Kryžiaus draugijos Rokiškio skyriumi. Savivaldybės administracijos direktoriaus įsakymu parama skiriama ir kitais atvejais, jeigu bendrai gyvenančių asmenų pajamos vienam nariui (arba vieno gyvenančio asmens) yra didesnės nei 1,5 VRP dydžio, bet neviršija 3 VRP dydžių per mėnesį, kai vienas iš bendrai gyvenančių asmenų (vienas gyvenantis asmuo), yra neįgalus ar pensinio amžiaus, bendrai gyvenantys asmenys (vienas iš tėvų) augina 3 ir daugiau vaikų, šeimoms, kuriose vaiką (vaikus) augina vienas iš tėvų, bendrai gyvenantys asmenys (vienas gyvenantis asmuo) patiria dideles išlaidas dėl šeimos nario ligos ir kitų nelaimių atveju ir kitų nelaimių atveju, kai santuokos nutraukimo bylos nagrinėjimo metu kyla ginčas.

|  |  |  |  |  |  |
| --- | --- | --- | --- | --- | --- |
| Paslaugos pavadinimas | 2018 m. | 2019 m. | 2020 m. | 2021 m. | 2022 m. |
| Europos pagalba labiausiai skurstantiems asmenims fondo | 4155 | 4872 | 5162 | 5346 | 5480 |

**5. Esamos socialinių paslaugų infrastruktūros savivaldybėje analizė**

Lietuvos Respublikos socialinių paslaugų įstatymas reglamentuoja, kad socialinės paslaugos valdomos, skiriamos ir teikiamos taip, kad būtų užtikrintas socialinių paslaugų prieinamumas asmeniui (šeimai). Rokiškio rajono savivaldybėje socialinės paslaugos teikiamos visoms galimoms paslaugų gavėjų grupėms – likusiems be tėvų globos vaikams, suaugusiems asmenims su negalia ir jų šeimos nariams, senyvo amžiaus asmenims ir jų šeimoms, šeimoms ir jose augantiems vaikams, vaikams su negalia ir jų šeimoms, asmenims patiriantiems socialinę atskirtį**.**

|  |  |  |  |  |  |
| --- | --- | --- | --- | --- | --- |
| Eil.  Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius | |
| iš viso | iš jų finansuojamų savivaldybės |
| 1. | Socialinės globos namai, šeimynos | Skemų socialinės globos namai | Socialinės apsaugos ir darbo ministerijai | 324 | 35 |
| Utenos socialinės globos namai | Socialinės apsaugos ir darbo ministerijai | 254 | 4 |
| Zarasų socialinės globos namai | Socialinės apsaugos ir darbo ministerijai | 194 | 9 |
| Jotainių socialinės globos namai | Socialinės apsaugos ir darbo ministerijai | 171 | 2 |
| Lavėnų socialinės globos namai | Socialinės apsaugos ir darbo ministerija | 99 | 1 |
| Socialinės globos centras ,,Vija‘‘ | Socialinės apsaugos ir darbo ministerija | 163 | 1 |
| Nijolės Genytės socialinės globos namai | Socialinės apsaugos ir darbo ministerija | 151 | 1 |
| Dūseikių socialinės globos namai | Socialinės apsaugos ir darbo ministerija | 214 | 1 |
| Viešoji įstaiga Integruotų sveikatos paslaugų centras | Viešoji įstaiga | 10 | 1 |
| Algimanto Bandzos socialinių paslaugų namai | Socialinės apsaugos ir darbo ministerija | 151 | 2 |
| ,,Senevita‘‘ | Viešoji įstaiga | 30 | 1 |
| Senolių namai | Viešoji įstaiga | 40 | 1 |
| Miežiškių bendruomeniniai vaikų globos namai | Viešoj įstaiga | 10 | 2 |
| Katalėjos šeimyna | Privati | 9 | 9 |
| Rokiškio šv. apaštalo evangelisto Mato parapijos senelių globos namai | Parapijos | 45 | 42 |
| VšĮ Mielagėnų Palaimintojo J.Matulaičio parapiniai globos namai | Parapijos | 40 | 7 |
| Motinos Teresės šeimų namai | Parapijos | 30 | 6 |
| 2. | Vaikų dienos centrai | ,,Gelbėkit vaikus“ Rokiškio vaikų dienos centras (4 centrai) | Viešoji įstaiga | 60 | 60 dalinis finansavimas |
| Maltos ordino pagalbos tarnyba  Vaikų dienos centras ,,Pas maltiečius“ | Asociacija | 23 | 23 dalinis finansavimas |
| Pakriaunių vaikų dienos centras | Asociacija | 16 | 16 dalinis finansavimas |
| Obelių socialinių paslaugų vaikų dienos centras | Savivaldybės biudžetinė įstaiga | 25 | 25 dalinis finansavimas |
| Viešoji įstaiga „Jaslina“ | Viešoji įstaiga | 26 | 26 dalinis finansavimas |
| ,,Jautri širdis“ | Viešoji įstaiga | 10 | 10 dalinis finansavimas |
| 3. | Socialinių paslaugų įstaigos | Rokiškio socialinės paramos centras | Savivaldybės biudžetinė įstaiga | pagal poreikį |  |
|  | Obelių socialinių paslaugų namai | Savivaldybės biudžetinė įstaiga | pagal poreikį |  |
| 4. | Nevyriausybinės organizacijos | Rokiškio rajono neįgaliųjų draugija | NVO | Pagal poreikį |  |
| Rokiškio diabeto klubas ,,Rokiškis“ | NVO | Pagal poreikį |  |
| VšĮ Pagalbos ir informacijos šeimai tarnybos Rokiškio užimtumo kambarys | NVO | pagal poreikį |  |
| Caritas, Rokiškio Šv. apaštalo evangelisto parapija | Parapijai | pagal poreikį |  |
| Maltos Ordino pagalbos tarnybos Rokiškio maltiečių grupė | Maltos ordinui | pagal poreikį |  |
| Rokiškio išsėtinės sklerozės asociacija | NVO | Pagal poreikį |  |
| Rokiškio rajono klubas ,,Artritas“ | NVO | Pagal poreikį |  |
| Viešosios įstaigos LASS šiaurės rytų centro Rokiškio skyrius | NVO | Pagal poreikį |  |
| Rokiškio rajono neįgaliųjų sporto klubas ,,Olimpija“ | NVO | Pagal poreikį |  |
| Lietuvos Raudonojo Kryžiaus draugijos Rokiškio komitetas | NVO | Pagal poreikį |  |
| Rokiškio pagrindinė mokykla | Savivaldybės biudžetinė įstaiga | Pagal poreikį |  |
| Rokiškio jaunimo centras | Savivaldybės biudžetinė įstaiga | Pagal poreikį |  |
| 5. | Medicininės įstaigos | Užimtumo ir socialinės reabilitacijos centras | VšĮ Rokiškio psichiatrijos ligoninei | Pagal poreikį |  |
| Psichikos dienos stacionaro centras | VšĮ Rokiškio psichikos sveikatos centras | Pagal poreikį |  |

Rokiškio rajono savivaldybės tarybos sprendimu rajone sudaryta Nevyriausybinių organizacijų taryba. Į Nevyriausybinių organizacijų tarybą deleguojami delegatai iš įvairių nevyriausybinių organizacijų, taip pat savivaldybės atstovai, tarybos nariai. Savivaldybės tarybos sprendimu patvirtinta Rokiškio rajono neįgaliųjų reikalų komisija, susidedanti iš nevyriausybinių organizacijų sektoriaus, tarybos deleguoto atstovo, savivaldybė administracijos specialistų. Komisija yra kaip patariamasis organas, padedantis suprasti ir įvertinti neįgaliųjų poreikius ir veiksmingai spręsti neįgaliųjų gyvenimo bendruomenėje problemas. Neįgaliųjų reikalų komisija analizavo viešosios infrastruktūros ir pastatų prieinamumą asmenims su negalia, pasiūlymus pateikė savivaldybės administracijai.

**5.1. Socialinių paslaugų infrastruktūros išsidėstymas ir socialinių paslaugų savivaldybėje (seniūnijose) pakankamumo lygis**

Nuo 2022 m. sausio 1 d. gali būti teikiamos tik akredituotos socialinės priežiūros paslaugas. Akredituotos paslaugos didina įstaigų atsakomybę, gerina paslaugų kokybę, leidžia paslaugų gavėjams pasirinkti poreikius atitinkančias paslaugas ir šių paslaugų teikėją. Rokiškio rajono savivaldybės administracijos direktoriaus įsakymu suteiktos 3 metams teikti akredituotą socialinę priežiūrą šioms įstaigoms:

1. Pagalbos į namus – BĮ Rokiškio socialinės paramos centras, VšĮ ,,Nacionalinis socialinės integracijos institutas“, VšĮ „Senior Panevėžys“, VšĮ „Jautri širdis“.

2. Socialinių įgūdžių ugdymas, palaikymas ir (ar) atkūrimas  - BĮ Rokiškio socialinės paramos centras, BĮ Obelių socialinių paslaugų namai, VšĮ „Jautri širdis“, VšĮ Dingusių žmonių šeimų paramos centras, VšĮ „Neformalaus ugdymo namai“.

3. Apgyvendinimo savarankiško gyvenimo namuose – BĮ Rokiškio socialinės paramos centras, BĮ Obelių socialinių paslaugų namai.

4. Socialinės priežiūros šeimoms – BĮ Obelių socialinių paslaugų namai, VšĮ „Jautri širdis“.

5. Intensyvi krizių įveikimo pagalba  – BĮ „Obelių socialinių paslaugų namai“, VšĮ „Motinos Teresės šeimų namai“.

6. Psichosocialinės pagalbos – VšĮ „Jautri širdis“, VšĮ ,,Saviugdos centras“, VšĮ ,,Neformalaus ugdymo namai‘‘, BĮ Obelių socialinių paslaugų namai.

7. Socialinės reabilitacijos neįgaliesiems bendruomenėje - VšĮ „LASS šiaurės rytų centras“, asociacijoms – Rokiškio rajono klubas „Artritas“, Rokiškio rajono neįgaliųjų draugija, VšĮ „Jautri širdis“.

8. Vaikų dienos socialinės priežiūros – VšĮ „Jaslina“, Maltos ordino pagalbos tarnybai, VšĮ ,,Rokiškio vaikų dienos centras‘‘, kaimo bendruomenei ,,Pakriauna‘‘, VšĮ ,,Jautri širdis‘‘, BĮ Obelių socialinių paslaugų namai.

9. Palydėjimo paslauga – VšĮ „Neformalaus ugdymo namai“, BĮ Obelių socialinių paslaugų namai.

10. Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti – BĮ Obelių socialinių paslaugų namai.

Daugiausia Rokiškio rajono savivaldybės socialinių paslaugų įstaigų yra įsikūrusios Rokiškio mieste: Rokiškio rajono savivaldybės administracijos Socialinės paramos ir sveikatos skyrius, Rokiškio socialinės paramos centras, Globos centras, Jaunimo centras, Rokiškio pagrindinė mokykla, Rokiškio šv. apaštalo evangelisto Mato parapijos senelių globos namai, nevyriausybinės organizacijos: Rokiškio rajono klubas ,,Artritas“, Lietuvos Raudonojo kryžiaus draugijos Rokiškio skyrius, Rokiškio rajono neįgaliųjų sporto klubas ,,Olimpija“, Rokiškio rajono neįgaliųjų draugija, viešosios įstaigos LASS šiaurės rytų centro Rokiškio skyrius, ,,Carito“ Rokiškio skyrius, Maltos ordinas , Caritas ir kitos. Obeliuose įsikūręs Rokiškio socialinės paramos centro padalinys – Obelių savarankiško gyvenimo namai, Obelių socialinių paslaugų namai ir jo padalinys – Krizių centras, Skemuose – Skemų socialinės globos namai.

**Rokiškio socialinės paramos centre teikiamos šios paslaugos:**

Obelių savarankiško gyvenimo namai – socialinę priežiūrą teikiantis Rokiškio socialinės paramos centro padalinys, kuriame asmenys gyvena namų aplinkoje ir jiems sudaromos sąlygos savarankiškai tvarkytis savo asmeninį gyvenimą. Juose vienu metu gali gyventi 30 paslaugų gavėjų. Namai yra jaukūs, pritaikyti gyventi paslaugų gavėjams turintiems fizinę negalią. Savarankiško gyvenimo namuose 2022 m. paslaugas gavo 35 paslaugų gavėjai: neįgaliųjų 11, pensinio amžiaus – 12, socialinės atskirties asmenų – 12. Asmenims, patiriantiems riziką galima suteikti socialinės priežiūros paslauga be sprendimo, ši paslauga buvo suteikta 5 asmenims. Socialines paslaugas teikiamos asmenims, deklaruotiems Rokiškio rajono savivaldybėje. Savarankiško gyvenimo namuose paslaugų gavėjai patys tvarkosi savo buitį, iš dalies padedant individualios priežiūros darbuotojams.Paslaugos teikiamos senyvo amžiaus paslaugų gavėjams, kuriems nereikia nuolatinės, intensyvios priežiūros, suaugusiems paslaugų gavėjams su fizine negalia ir psichine negalia, kuriems nereikia nuolatinės, intensyvios priežiūros; socialinės rizikos suaugusiems paslaugų gavėjams, praradus gyvenamąjį būstą. Gyvenimo trukmė iki 6 mėn. arba kol bendromis socialinių darbuotojų ir paslaugų gavėjų pastangomis surandamas gyvenimui tinkamas būstas.

Dienos centras asmenims su negalia teikia asmenims kompleksinę, nuolatinės specialistų priežiūros reikalaujančią pagalbą dienos metu. Šias paslaugas per 2022 m. gavo 13 paslaugų gavėjų, 9 paslaugų gavėjams nustatytas nuolatinės slaugos poreikis, visiškas nesavarankiškumas, 4 paslaugų gavėjams nustatytas pagalbos (priežiūros) specialusis poreikis. Centre teikiamos šios paslaugos: informavimas, konsultavimas, tarpininkavimas, psichologinė – psichoterapinė pagalba, laisvalaikio organizavimas, neformalaus ugdymo paslauga. Neįgaliesiems organizuotas maitinimas 2 kartus per dieną, suteikiama transporto paslauga. Neįgaliesiems ugdomi darbiniai įgūdžiai, padedama pasirūpinti asmens higiena, kitos paslaugos reikalingos asmeniui pagal jo savarankiškumo lygį. Centre teikiama ir socialinių įgūdžių ugdymo, palikymo ir (ar) atkūrimo paslauga, ji suteikta 5 neįgaliesiems, skirta stiprinti bendravimo gebėjimus, organizuoti darbinį užimtumą.

Jūžintų dienos ir trumpalaikės socialinės globos centras teikia dienos ir trumpalaikę socialinę globą institucijoje, laikino atokvėpio paslaugą. Ši paslauga skirta suaugusiems asmenims su negalia, senyvo amžiaus ir suaugusiems asmenims su sunkia negalia. Centre teikia paslaugas socialinis darbuotojas, užimtumo specialistas, individualios priežiūros darbuotojai, maitinimo organizavimo specialistė. Psichologo, medicinos, sielovados paslaugos yra organizuojamos pagal poreikį. 2022 m. trumpalaikė socialinės globos paslauga suteikta 24 asmenims, vienam asmeniui su sunkia negalia suteikta atokvėpio paslauga. Įvertinus asmens savarankiškumą, 3 asmenims buvo suteikta ilgalaikė socialinė globa.

Socialinių paslaugų namuose padalinyje teikiama pagalba į namus – tai asmens namuose teikiamos paslaugos, padedančios asmeniui (šeimai) tvarkytis buityje bei dalyvauti visuomenės gyvenime. paslaugas. 2022 m. paslaugas iš viso gavo 183 paslaugų gavėjai. Paslaugos teikiamos Rokiškio mieste, Rokiškio kaimiškoje, Pandėlio, Jūžintų, Kazliškio, Obelių Juodupės ir kitose seniūnijose. Paslaugų kokybei užtikrinti atokesnėse vietovėse įsigyti 4 automobiliai pagal nuomos sutartį. Dienos socialinė globa namuose – tai visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Ši paslauga buvo teikiama 42 asmenims. Paslaugos teikiamos atsižvelgiant į asmeninius paslaugų gavėjų poreikius ir stengiamasi sudaryti sąlygas kuo ilgiau išlikti namuose.

Pagal projektą 2016-2022 m. iš Europos Sąjungos struktūrinių fondų lėšų finansuojamas projektas ,,Integrali pagalbos plėtra Rokiškio rajone‘‘ Nr. 08.4.1.-ESFA-V-418-04-0019, šio projekto paslaugos teikiamos kartu su dienos socialinė globa namuose. Integralios pagalbos (dienos socialinės globos) asmens namuose paslaugos teikiamos remiantis gautomis licencijomis, kurios suteikia teisę verstis asmens sveikatos priežiūra ir teikti slaugos paslaugas. Nuo projekto vykdymo pradžios integralią pagalbą gavo 80 asmenų. Šio projekto veikla bus tęsiama pagal Lietuvos Respublikos vyriausybės programą ,,Plėtoti tvarią ilgalaikės priežiūros paslaugų asmens namuose sistemą (Integralios pagalbos plėtra)‘‘.

Asmeninio asistento pagalbos paslauga teikiama jau antri metai. Asmeninio asistento paslaugos – tai namų ir viešoje aplinkoje (palydint ir komunikuojnt) individualiai asmeniui teikiama pagalba, padedanti įgalinti jo savarankiškumą ir užtikrinanti svarbiausius jo gyvybinės veiklos funkcijas. Asmeninio asistento paslaugas 2022 m. gavo 35 asmenys, suteikta 5656 asmeninės pagalbos valandų skaičius.

Centras teikia transporto paslaugą, kuria gali pasinaudoti gyvenamąją vietą deklaravę Rokiškio rajono savivaldybėje ir faktiškai gyvenantys asmenys, taip pat Rokiškio rajono savivaldybės nevyriausybinės organizacijos bei įstaigos, asmenys (šeimos), atsidūrusios krizinėse situacijoje bei patiriančios fizinį ar psichologinį smurtą, socialinės rizikos šeimų vaikai.

Paslaugomis dažniausiai naudojasi asmenys, kurie dėl negalios, ligos ar senatvės turi judėjimo problemų, nuošaliose vietose gyvenantys asmenys, kuriems toks transportas yra neprieinamas. Dažniausiai vykstama į gydymo, reabilitacijos ir kitas įstaigas, kai reikalingas neįgaliųjų techninės pagalbos priemonių pristatymas ar grąžinimas. Asmenims, gaunantiems mažas pajamas, galima transporto paslaugomis pasinaudoti nemokamai (1 kartą per metus vienam asmeniui). 2022 m. 185 asmenys pasinaudojo transporto paslaugomis.

Rokiškio socialinės paramos centre teikiama apgyvendinimo paslauga Rokiškio miesto bendrojo lavinimo mokyklų mokinimas, atvykstantiems mokytis iš įvairių vietovių, esančių toliau negu už 3 km. nuo mokymosi vietų, siekiant sukurti jiems saugią ir palankią aplinką. Paslauga teikiama 9 mokiniams.

Obeliuose įsikūrusi rajono biudžetinė įstaiga, teikianti paslaugas – **Obelių socialinių paslaugų namai.**

Obelių socialinių paslaugų namai teikia licencijuotas paslaugas: ilgalaikė (trumpalaikė) socialinė globa (rūpyba) be tėvų globos (rūpybos) likusiems vaikams ir akredituotas paslaugas – vaikų dienos socialinė priežiūra, socialinių įgūdžių ugdymas, palaikymas ir atkūrimas, psichosocialinė pagalba, apgyvendinimas savarankiško gyvenimo namuose, intensyvi krizių įveikimo pagalba, palydėjimo paslauga jaunuoliams, pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti. Nuo 2022 m. gruodžio mėnesį akredituota socialinės priežiūros šeimoms paslauga (170 vietų). Nuo 2022m. lapkričio mėnesio pagalbą šeimoms, prižiūrint mažamečius vaikus ir vaikus su negalia teikia individualios priežiūros darbuotojas. Nuo 2022 m. įstaiga gavo jaunimo savanorius priimančios organizacijos statusą. Savanoriavimas galimas kultūros padalinyje (2 savanoriai) ir globos centre (1 savanoris).

Nuo 2022m. gegužės 14 d. Obelių socialinių paslaugų namai teikia paslaugas karo pabėgėliams iš Ukrainos. Gegužės mėnesį OSPN buvo apgyvendinta 18 ukrainiečių. Liepos mėnesį gyveno 27, rugsėjo mėnesį – 30, gruodžio 31d. – 27 asmenys ( iš jų 8 vaikai, 3 pensinio amžiaus asmenys).

Obelių socialinių paslaugų namuose veikia trys bendruomeniniai vaikų globos namai – du Obeliuose ir vienas Rokiškyje. Paslauga – ilgalaikė (trumpalaikė) socialinė globa (rūpyba) be tėvų globos (rūpybos) likusiems vaikams, apgyvendintiems bendruomeniniuose vaikų namuose. 2022 m. gruodžio 31 d. gyveno 25 vaikai. 2023 m. kovo 1 d. gyvena 22 vaikai.

Trumpalaikės socialinės globos teikimas – tai nuolat, prižiūrint specialistams, socialinių paslaugų vaikui teikiama socialinių paslaugų kompleksinė pagalba tol, kol bus išspręstas vaiko grąžinimo tėvams arba globos (rūpybos) nustatymo klausimas. 2022 m. trumpalaikė socialinė globa buvo teikta 10 vaikų, 5 iš jų antrą kartą. Viso paslauga buvo teikta 189 dienų. 5 vaikai buvo grąžinti tėčiui arba motinai, 5 – nustatyta globa/ rūpyba bendruomeniniuose vaikų globos namuose. Planuojama 10 vietų.

Globos centras – teikia socialines paslaugas būsimiems ir esamiems globėjams (rūpintojams), įtėviams, budintiems globotojams, šeimynų dalyviams. Užtikrina reikalingą konsultacinę, psichologinę, teisinę ir kitą pagalbą, visiems globėjų, nesusijusių giminystės ryšiais, globėjų giminaičių globojamiems (rūpinamiems vaikams, budinčių globotojų prižiūrimiems vaikams, šeimynos dalyviams, įtėviams bei budintiems globotojams, globėjams ketinantiems jais tapti, siekiant vaiką, įvaikį tinkamai ugdyti ir auklėti šeimai artimoje aplinkoje. 2022 m. globos centras teikė paslaugas 39 globotojų šeimoms, kuriose auga 48 vaikai, 2 budintiems globotojams, kurie rūpinosi 4 vaikais, 1 įtėvių šeimai, auginančiai 1 vaiką, 1 profesionaliam globėjui, kuris prižiūri 3 vaikus, 1 šeimynai, kurioje auga 9 vaikai. Pratęstos, atnaujintos sutartys su 2 budinčiais globotojais. Nuo 2023 m. kovo mėn. pasirašyta sutartis su dar viena budinčia globotoja. (2023 m. yra 3 budintys globotojai). Globos centro pagrindinė problema – nėra budinčių globotojų ir globėjų, kurie globotų paauglius, neturint psichologo, perkamos 6,5 val. psichologo paslaugos neužpildo poreikio(dėl psichologų trūkumo).

Krizių centrasteikia laikinos nakvynės, socialinių įgūdžių ugdymo, palaikymo ir (ar) atkūrimo bei kitas būtinąsias paslaugas (asmens higienos, buitinių ir kt.) asmenims, jei jie dėl patirto smurto, prievartos, nustatyto vaiko apsaugos poreikio ar kitų priežasčių negali naudotis gyvenama vieta, siekiant atkurti savarankiškumą, prarastus socialinius ryšius ir padėti integruotis į visuomenę. Šeimos apgyvendinamos pagal socialinių paslaugų poreikio vertinimą ir priimtą sprendimą šioms paslaugoms teikti. Įstaigoje yra įsteigta 10 vietų šeimoms su vaikais, viso 30 asmenų. Intensyvi krizių įveikimo pagalba 2022 m. buvo teikta 6 šeimoms: 6 tėvams ir 12 vaikų. Per metus sudarė iš viso 2003 dienas. 1 šeima gyveno 8 mėn., 1 šeima gyveno 6 mėn., 1-3 mėn. 3 šeimoms paslaugos krizių centre buvo teikiamos 2 mėn.

Šeimoms buvo teikta intensyvi krizių įveikimo pagalba ir teikiamos bendrosios socialinės paslaugos: informavimas – 52 kartai, konsultavimas – 72 kartai, tarpininkavimas ir atstovavimas – 29 kartus, bendraujant su gydytojais, advokatais, atvejo vadybininkais, seniūnijų darbuotojais, savivaldybės darbuotojais tvarkantis pašalpas, aprūpinimas būtiniausiais drabužiais ir avalyne – 25 kartus, transporto paslaugos – 76 kartus (vykta pas gydytojus (Vilnius, Panevėžys, Rokiškis), odontologus, į šeimos terapiją, advokatus, DRN tyrimams)). Kasdienių gyvenimo įgūdžių ugdymas – 241 kartą. Klientai buvo ugdomi pozityvios tėvystės, buitinių įgūdžių, maisto gaminimo įgūdžių. Pagalba planuojant biudžetą – 22 kartai, klientai mokomi planuotis išlaidas. Darbinių įgūdžių ugdymas – 53 kartai, klientai buvo mokomi, kaip tvarkytis patalpose, lauke, kaip prižiūrėti gėles. Taip pat išsiskalbti ir susiadyti drabužius. Sociokultūrinės paslaugos – 10 kartų (švenčiami gimtadieniai, minimos kalendorinės šventės, dalyvavimas miestelio renginiuose). Pagalba apsiperkant – 28 kartai. Psichologinis konsultavimas – 41konsultacija suaugusiems (5 asmenys) ir 30 konsultacijų vaikams (6 asmenys). Asmens higienos ir priežiūros paslaugos – kiekvienai šeimai kiekvieną mėnesį buvo skiriama būtiniausių asmens higienos prekių, šeimos galėjo naudotis dušais pagal poreikį, skalbtis drabužius.

Specialiosios socialinės paslaugos: 1 šeimos 1 vaikui buvo skirta laikinoji vaiko priežiūra su vienu iš tėvų 2 mėnesiams.

Apgyvendinimo savarankiško gyvenimo namuose paslauga (vietų skaičius 10 šeimų) Namų aplinkos sąlygų sukūrimas ir reikalingų paslaugų suteikimas asmenims (šeimoms), kuriems nereikia nuolatinės, intensyvios priežiūros, sudarant jiems sąlygas savarankiškai tvarkytis asmeninį (šeimos) gyvenimą. Paslaugos gavėjai: socialinę riziką patiriančios šeimos, kiti asmenys ir jų šeimos. Paslaugos teikimo trukmė – pagal poreikį. Teikiamos paslaugos:apgyvendinimas, socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, maisto gaminimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), kitos paslaugos.

Paslaugas teikia socialinis darbuotojas ir individualios priežiūros darbuotojai. Savarankiško gyvenimo namuose asmenys (šeimos), iš dalies padedami socialinio darbuotojo ar individualios priežiūros darbuotojų, patys tvarkosi buitį (gaminasi maistą, apsiperka, tvarko patalpas). 2022 m. ši paslauga buvo teikiama dviem šeimoms (2 motinos ir 3 vaikai), 512 dienų. 1 šeimai paslaugos buvo teikiamos 2 mėn., kitai – 5 mėn. Šeimoms buvo teikiamos paslaugos: informavimas – 9 kartus, konsultavimas – 36 kartus, tarpininkavimas ir atstovavimas – 28 kartus (bendraujant su gydytojais, advokatais, atvejo vadybininkais, seniūnijų darbuotojais, savivaldybės darbuotojais tvarkantis pašalpas), asmens higienos ir priežiūros paslaugos. Kiekvienai šeimai kiekvieną mėnesį buvo skiriami būtiniausių asmens higienos prekių krepšeliai, šeimos naudojosi dušais pagal poreikį, skalbėsi drabužius. Kasdienių gyvenimo įgūdžių ugdymas – 118 kartų. Klientai buvo ugdomi pozityvios tėvystės, buitinių įgūdžių, maisto gaminimo įgūdžių. Pagalba planuojant biudžetą – 25 kartus. Darbinių įgūdžių ugdymas – 43 kartus. Sociokultūrinės paslaugos 4 kartai. Pagalba apsiperkant – 23 kartai.

Akredituota palydėjimo paslauga jaunuoliams.2022 m. paslaugos gavėjų nebuvo, nebuvo poreikio. 2023 m. planuojama, kad paslaugą gaus ne mažiau 3 klientai. Iš globos įstaigų išėjusiems, socialinę riziką patiriantiems ar gyvenantiems socialinę riziką patiriančiose šeimose jaunuoliams teikiama palydėjimo paslauga, kuri skirta padėti prisitaikyti prie socialinės aplinkos, ugdyti gebėjimus spręsti kylančias socialines ir kitas problemas, t. y. palengvinti jų integraciją į bendruomenę. Paslaugos gavėjai – sulaukę pilnametystės asmenys, kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose. Paslauga teikiama iki paslaugos gavėjui sukaks 24 metai. Teikiamos paslaugos: bendravimas, psichologinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, kitos paslaugos. Pagalba teikiama nuo 1 iki 10 val. per savaitę. Paslaugas teikia socialiniai darbuotojai, individualios priežiūros darbuotojai, psichologas, slaugytoja.

Vaikų dienos centras teikia socialinės priežiūros paslaugas vaikams, įskaitant ir neįgalius vaikus. 2022 m. birželio 21 d. vietų skaičius vaikų dienos centre padidintas iki 25. 2022 m. šią paslaugą gavo 33 vaikai.1 vaikui socialinės priežiūros paslauga buvo skirta atvejo vadybininko. Vaikų dienos centre 2023 m. dirba 2 socialiniai darbuotojai (0,25 et. ir 0,5et.), užimtumo specialistas ( 0,5et.). VDC veiklose dalyvauja 1 savanorė. Numatytos pagrindinės veiklos kryptys, dirbant su vaikais: socialinių įgūdžių ugdymas, laisvalaikio organizavimas, kūrybinis - meninis ugdymas, darbinių įgūdžių, sveikos gyvensenos ugdymas, pagalba mokantis, pagalba, mokant gaminti maistą.

Šeimos ir vaiko gerovės skyrius teikia socialinės priežiūros šeimoms paslaugas, socialinių įgūdžių ugdymo ir palaikymo, psichosocialinę pagalbą. Teikiama pagalba šeimoms prižiūrint mažamečius vaikus ir vaikus su negalia, užtikrinant jų saugumą, įgūdžių ugdymą ir poreikių tenkinimą pagal amžių. Paslaugas teikia 5 atvejo vadybininkai ir 12 socialinių darbuotojų darbui su šeimomis. Nuo 2022 m. lapkričio mėnesio šeimoms paslaugas teikia 1 individualios priežiūros darbuotojas. 2022 m. socialinių įgūdžių ugdymo ir atkūrimo paslaugos bei atvejo vadyba buvo teikiama 227 šeimoms. Per 2022 m. 61 šeimai paslaugų teikimas buvo užbaigtas (41 – šeima pajėgi savarankiškai užtikrinti vaiko teises ir teisėtus interesus, tinkamai savarankiškai tenkinti vaiko poreikius, 7– šeima išsikėlė ( nebegyvena) iš savivaldybės, kurioje pradėtas atvejo vadybos procesas, 6 – šeimoje neliko nepilnamečių vaikų, 3 – vaiko tėvams neterminuotai apribota tėvų valdžia, 4 – atsisakė paslaugų). 2022 m. gruodžio 31d. paslaugos teikiamos 166 šeimoms, kuriose auga 318 vaikų: iki 24mėn. – 12 vaikų, 1 vaikas su negalia iki 36 mėn. Mieste gyvenančių šeimų – 71 (120 vaikų), kaime – 95 (198 vaikai). 57 šeimoms atvejo vadyba vykdoma dėl priklausomybės nuo alkoholio, 78 – dėl socialinių įgūdžių stokos, 13 – dėl smurto ar prievartos, 10 – dėl vaikų elgesio ir mokymosi sunkumų, 6 – dėl tėvų bendravimo su vaikais užtikrinimo, 1 – dėl priklausomybės nuo azartinių lošimų, 1 – dėl priklausomybės nuo psichotropinių medžiagų vartojimo. Vaikų amžius šeimose: 10 vaikų iki 12 mėnesių, 1-3 metų amžiaus – 30 vaikų (iš jų 1 su negalia), 3-6m. amžiaus – 61 vaikas (iš jų 3 su negalia), 7-17m. amžiaus – 217 vaikų (iš jų 31 su negalia). Vidutinis vienai socialinio darbuotojo pareigybei tenkančių šeimų skaičius buvo 14 šeimų. Vidutinis vienai atvejo vadybininko pareigybei tenkančių atvejų (šeimų) skaičius 33 šeimos. Individualios priežiūros darbuotojas teikia pagalbą 5 šeimoms. 2023 m. numatytas šeimų, kurioms bus teikiama socialinė priežiūra, skaičius – 170.

Nuo 2023 m. sausio 1 d. Obelių socialinių paslaugų namuose dirba 11 socialinio darbo organizatorių, teikiančių socialines paslaugas seniūnijose**.** Pagrindiniai jų veiklos uždaviniai: aptarnaujamoje teritorijoje lanko seniūnijos gyventojus ir šeimas, analizuoja neįgaliųjų, vienišų, nepasiturinčių šeimų ar asmenų socialines problemas. Vertina, nustato pagalbos poreikius asmeniui, šeimai ir inicijuoja jos teikimą, užtikrina efektyvios pagalbos teikimą. Vertina asmens ar šeimos socialinių paslaugų poreikius, asmens nesavarankiškumą lygį, įvertina asmens ar šeimos socialinę riziką, siekdamas nustatyti būtinas ir tinkamiausias asmeniui ar šeimai socialines paslaugas. Formuoja pozityvų bendruomenės požiūrį į socialinį darbą, vykdo švietėjišką veiklą bendruomenėje, bendradarbiauja su socialiniais partneriais. Atlieka kitas pavestas funkcijas, kurios reikalingos socialiniam darbui vykdyti.

Obelių socialinių paslaugų namuose yra teikiamos asmens higienos ir priežiūros paslaugos, 2022 m. ši paslauga buvo suteikta 108 kartus.

Ilgalaikę socialinę globą Rokiškio rajone teikia šios įstaigos: Rokiškio šv. apaštalo evangelisto Mato parapijos senelių globos namai, Skemų socialinės globos namai. Taip pat šias paslaugas senyvo amžiaus ir darbingo amžiaus asmenys su negalia gauna Zarasų, Lavėnų, Vijos, Dūseikių, Utenos, Jotainių, A. Bandzos socialinės globos namuose, Integruotų sveikatos paslaugų centre, VšĮ ,,Senevita‘‘, VšĮ ,,Senoliai‘‘, VšĮ Mielagėnų palaimintojo J. Matulaičio parapiniuose globos namuose ir kitose globos įstaigose.

2022 m. suteikta trumpalaikė socialinė globa vaikui su sunkia negalia Nijolės Genytės socialinės globos namuose.

Socialinės globos paslaugos vaikams, laikinai likusiems be tėvų globos ir kuriems nustatyta laikinoji arba nuolatinė globa, teikiamos Obelių socialinės globos namuose, taip pat likusiems be tėvų globos paslaugas teikia Panevėžio A. Bandzos socialinių paslaugų namai, Katalėjos šeimyna, Šventos Teresės šeimų namai, VšĮ Miežiškių bendruomeniniai vaikų globos namai.

**Socialinių paslaugų įstaigos infrastruktūros būklė**

|  |  |  |
| --- | --- | --- |
| Eil.  Nr. | Įstaigos pavadinimas | Pastato statybos metai/ renovacijos metai |
| 1. | Obelių socialinių paslaugų namai | 1964/2014 |
| 2. | Rokiškio socialinės paramos centras-Basanavičiaus 8, Rokiškis | 1074,23/2021 (atliktas pirmo aukšto remontas) |

Rokiškio rajono savivaldybės administracija, kartu su VšĮ ,,Saviugdos centras‘‘, Rokiškio socialinės paramos centras, sėkmingai įgyvendina projektą ,,Kompleksinės paslaugos šeimai“. Projekto tikslas – padidinti bendruomenėje teikiamų paslaugų prieinamumą ir kokybę, plėtoti paslaugas šeimai. Įgyvendinant projekto veiklą, teikiamos kompleksinės paslaugos: pozityvios tėvystės mokymai, psichosocialinė pagalba, mediacija. 2022 m. Europos socialinio fondo agentūra skyrė papildomai 81 502, 40 Eur lėšų individualių, grupinių psichologo užsėmimų veikloms vykdyti. Veiklos baigiamos 2023 m. kovo 31 d.

Nevyriausybinės organizacijos teikia dienos užimtumo, individuali pagalba neįgaliąjam, pagalba atkuriant ar stiprinant darbinius įgūdžius, meninių gebėjimų lavinimas būreliuose, kolektyvuose, klubuose, sveikos gyvensenos skatinimas bei populiarinimas, aktyviai dalyvaujant kūno kultūros ir fizinio aktyvumo užsiėmimuose, pagalba šeimos nariams. 2022 m. šias paslaugas gavo 249 asmenų, iš kurių 243 suaugę neįgalieji, 6 šeimos nariai. Nemaža dalis socialines paslaugas teikiančių visuomeninių organizacijų savo veiklą daugiausia vykdo mieste, todėl miesto gyventojams jų teikiamos paslaugos yra labiau prieinamos negu kaimo gyventojams. Kaimo vietovėse neįgaliųjų, gaunančių šias paslaugas, skaičius yra labai nedidelis, tačiau nevyriausybinės organizacijos stengiasi plėsti ir teikti paslaugas šių asmenų kategorijai. Socialinės reabilitacijos paslaugų neįgaliesiems bendruomenėje projektams vykdyti buvo skirtos lėšos iš savivaldybės biudžeto – 10062,00 Eur, ir iš valstybės biudžeto – 50288,00 Eur, iš viso – 60350,00 Eur. Daugiausia lėšų panaudota neįgaliųjų dienos užimtumui, individualiai pagalbai.

Neįgaliųjų reikalų departamentas prie SADM perdavė Rokiškio rajono neįgaliųjų draugijai pagal panaudos sutartį automobilį, pritaikytą neįgaliesiems vežti vežimėliuose, ir teikti transporto paslaugas Rokiškio rajono savivaldybėje gyvenantiems neįgaliesiems. Šios paslaugos teikimui iš rajono biudžeto 2022 m. buvo skirta 12,9 tūkst. Eur, paslauga pasinaudojo 135 neįgalieji.

Jaunimo reikalų agentūra 2022 m. Rokiškio jaunimo centrui atvirojo darbo su jaunimu socialinėms paslaugoms teikti skyrė 20000,00 Eur. Atvirojo jaunimo centro veiklose dalyvavo 331 unikalūs lankytojai (bent vieną kartą apsilankę jaunimo centre arba dalyvavę organizuotose veiklose), iš kurių 104 merginos ir 227 vaikinai. Į jaunimo centro veiklą per šiuos metus įsitraukė 165 nauji jaunuoliai. Bendras dalyvių skaičius – 5202. Šis skaičius reiškia, kad unikalūs lankytojai jaunimo centro veiklose dalyvavo ne vieną kartą, o po kelis, keliolika ar keliasdešimt kartų.

Per metus vyko 281 atviri vakarai. Dalyvavo iš viso 3848 dalyviai: savęs pažinimo, darbo komandoje mokymai – 15 dalyvių, susitikimas su Utenos Avirojo jaunimo centru – 12 jaunuolių, verslumo įgūdžių formavimo mokymai su Biržų Atvirojo jaunimo centru- 30 dalyvių, 22 jaunimo inicijuoti renginiai – 441 dalyvių, 14 sportinės- sveikatinimo veiklos jaunimo centre ir už jo ribų. – 240 dalyvių, tinklinio turnyras su Ukmergės, Kupiškio, Molėtų, Utenos Atvirojo jaunimo centru-50 dalyvių, 6 akcijos, visuomeniniai renginiai – 100 dalyvių, 1 sociakultūrinė išvyka – 17 dalyvių. 6 protmūšiai, viktorinos – 94 dalyviai, 4 neformalių grupių užsiėmimai, 2 susitikimai – 40 dalyvių, 14 maisto gaminimo, 10 kūrybinių dirbtuvių – 186 dalyviai, 5 tarpinstituciniai susitikimai – 60 dalyvių.

Rokiškio jaunimo centras nuo 2019 m. rugsėjo mėn. teikia mobilaus darbo su jaunimu socialinę paslaugą. Jaunimo reikalų agentūra (JRA) Rokiškio jaunimo centro mobiliojo darbo su jaunimu veiklos projektui 2022 m. skyrė 19776 Eur. Mobilusis darbas su jaunimu – tai viena iš darbo su jaunimu formų, nukreipta į kiekvieną jauną žmogų ir sudaranti sąlygas dalyvauti veiklose, kurios vykdomos jaunuolio gyvenamojoje vietovėje. Kaimiškose vietose mobilųjį darbą su jaunimu vykdo dvi jaunimo darbuotojos. Per 2022 m. į siūlomas veiklas įsitraukė 70 unikalūs jaunuoliai. Mobiliojo darbo su jaunimu paslaugos buvo teikiamos 5 kaimiškose vietovėse: Panemunėlyje, Duokiškyje, Pandėlyje, Juodupėje ir Kavoliškyje.

**5.2. Dalyvavimas projektuose, socialinis žemėlapis**.

Rokiškio rajono savivaldybė aktyviai dalyvauja institucinės psichinės ir (ar) proto negalią turintiems asmenims pertvarkoje, projekto ,,Socialinių paslaugų infrastruktūros tinklo sukūrimas ir plėtra asmenims, turintiems proto ir (ar) psichikos negalią Rokiškio savivaldybėje‘‘. Rengiant žemėlapį buvo išanalizuota statistinė informacija apie asmenis, turinčius psichikos negalią ir (ar) intelekto negalią, taip pat šiuo metu teikiamas paslaugas šių asmenų grupei. Taip pat buvo atlikta gyventojų apklausa per socialinius darbuotojus kiekvienoje seniūnijoje. Rezultatai atskleidė asmenų, turinčių psichikos ir (ar) proto negalią poreikį socialinėms paslaugoms. Rokiškio rajono savivaldybė žemėlapyje nurodė, kad Apsaugoto būsto plėtra bus įgyvendinama savivaldybėje įsigyjant tris apsaugotus būstus, kuriuose bus apgyvendinti šeši asmenys. Taip pat numatome vieni grupiniai gyvenimo namai, kuriose galės paslaugas gauti iki 10 asmenų, turinčių psichikos ir (ar) proto negalią. Žemėlapyje identifikavome poreikį steigti vienas socialines dirbtuves, kuriose paslaugas gautų 15 asmenų.

Pagal Regiono plėtros programą, pagal priemonę ,,Didinti neįgaliųjų ir jų šeimų, senyvo amžiaus žmonių bei kitų pažeidžiamų ir kitų pažeidžiamų socialinėje atskirtyje esančių grupių gerovę‘‘ planuojamos šios veiklos: dienos centrų steigimas Rokiškio rajone (Panemunėlyje, Juodupėje, Pandėlio, Obelių ir Rokiškio miesto seniūnijose), skirtų asmenims su kompleksine negalia ir senyvo amžiaus asmenims. Nestacionarių paslaugų teikimo plėtra, įtraukiant ir NVO sektorių – Savarankiško gyvenimo namų asmenims su negalia ir senyvo amžiaus asmenims Rokiškio rajone įrengimas (Rokiškio rajono ligoninės Pandėlio slaugos ir palaikomojo gydymo skyriaus modernizavimas ir pritaikymas savarankiško gyvenimo namas asmenims su negalia ir senyvo amžiaus asmenims).

Nuo 2023 m. liepos mėn. Obelių socialinių paslaugų namai kartu su partneriais Rokiškio rajono savivaldybės administracija ir VVTAĮT dalyvaus projekte „Paslaugų, skatinančių ir efektyviai palaikančių globą (rūpybą) šeimos aplinkoje, vystymas“. Savivaldybė, vykdydama perėjimą nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams, siekia užtikrinti vaikų globą (rūpybą) kuo artimesnėje šeimai aplinkoje  ar įvaikinimą.   Projekto tikslas – vystyti globą šeimos aplinkoje skatinančias ir efektyviai palaikančias paslaugas – padidinti globos centrų teikiamų paslaugų prieinamumą ir kokybę, tobulinti globos centruose dirbančiųjų kompetenciją, apmokyti darbuotojus jiems reikalingų žinių ir įgūdžių teikti socialines paslaugas. Globos centrų klientams organizuoti ir dalyvauti globos centrų tinklaveikos iniciatyvose, populiarinti vaikų globą. Projekto įgyvendinimo šaltiniai yra Europos Sąjungos struktūrinių fondų (Europos socialinio fondo) lėšos ir valstybės biudžeto lėšos. Skiriama suma yra 141 296,64 Eur. Darbo užmokestis projekte dalyvaujantiems darbuotojams iš projekto lėšų bus finansuojamas dalinai, kita dalis padengiama savivaldybės biudžeto lėšomis

Įgyvendinant integralios pagalbos plėtros 2022-2029 metų veiksmų planą, patvirtintu Lietuvos Respublikos socialinės apsaugos ir darbo ministro 2022 m. rugpjūčio 24 d įsakymu Nr. A1-552 ,,Dėl integralios pagalbos plėtros 2022-2029 metų veiksmų patvirtinimo‘‘ tęsiamas projektas ,,Integrali pagalbos plėtra‘‘ iš Europos Sąjungos struktūrinių fondų lėšų. Pagal integralios pagalbos partnerių atranką, Rokiškio rajono savivaldybė šią veiklą pavedė vykdyti Rokiškio socialinės paramos centrui. Projekto vertė – 449 348,00 eurų.

**6. Savivaldybės galimybių teikti socialines paslaugas ir socialinio**

**poreikio įvertinimas 2023 m.**

Rokiškio rajono savivaldybės administracijos Socialinės paramos ir sveikatos skyrius, kartu su seniūnijų socialinio darbo organizatorėmis 2022 m. didelį dėmesį skyrė socialinių paslaugų poreikio ir paslaugų teikimo kokybės analizei. Labai padidėjo prašymų ilgalaikei socialinei globai institucijoje asmenims su sunkia negalia, taip pat išaugo poreikis ir trumpalaikei socialinei globai. Apgyvendinimo savarankiško gyvenimo namuose, krizių įveikimo pagalbai, dienos socialinė globa institucijoje, priėmus sprendimą poreikis yra patenkinamas.

|  |  |  |
| --- | --- | --- |
| **Socialinių paslaugų rūšys pagal žmonių socialines grupes** | **Asmenų (šeimų) skaičius, kuriems reikalingas socialinių paslaugų poreikis** | |
| **Įvertintas** | **Nepatenkintas** |
| Ilgalaikės socialinė globa senyvo amžiaus ir neįgaliems asmenims | 58 | 15 |
| Ilgalaikė socialinė globa vaikams | 0 | 0 |
| Trumpalaikė socialinė globa vaikams | 1 | 0 |
| Trumpalaikė socialinė globa senyvo amžiaus ir neįgaliems asmenims | 36 | 2 |
| Dienos socialinė globa institucijoje | 1 | 0 |
| Dienos socialinė globa namuose | 25 | 4 |
| Apgyvendinimas savarankiško gyvenimo namuose | 18 | 0 |
| Pagalba į namus | 68 | 4 |
| Krizių įveikimo pagalba | 4 | 0 |
| Socialinių įgūdžių ugdymas ir palaikymas asmens (šeimos) namuose | 18 | 0 |
| Laikino apgyvendinimo paslaugos | 2 | 0 |
| Vaikų dienos socialinė priežiūra | 25 | 0 |
| Laikino atokvėpio paslauga vaiku isu negalia | 1 | 1 |

**6.1. Savivaldybės organizuojamų socialinių paslaugų analizė**

|  |  |  |  |  |  |
| --- | --- | --- | --- | --- | --- |
| **Programos pavadinimas** | 2018 m. | 2019 m. | 2020 m. | 2021 m. | 2022 m. |
| **Aprūpinimas techninės pagalbos priemonėmis** | 578 | 537 | 559 | 517 | 672 |
| **Būsto ir aplinkos pritaikymas** | 4 (iš jų 1 vaikui) | 8 (iš jų 5 vaikai) | 6 (iš jų 3 vaikai) | 6 (iš jų 3 vaikai) | 4 |

Techninės pagalbos priemonės reikalingos užtikrinti neįgaliųjų teises ir galimybes visuomenėje bei sudaryti sąlygas integracijai ir pilnaverčiam dalyvavimui visuomenės gyvenime. Rokiškio socialinės paramos centras bendradarbiauja su Techninės pagalbos neįgaliesiems centru prie Socialinės apsaugos ir darbo ministerijos ir aprūpina techninės pagalbos priemonėmis rajono gyventojus. Daugiausia asmenų aprūpinama neįgaliųjų vežimėliais (72), funkcinėmis lovoms (49), naktipuodžio kėdutėmis (16), ramentais (78), vaikštynėmis (73), prausimosi vonioje, dušo priemonėmis (31).

2022 m. buvo priimti 637 asmenų prašymai techninėms pagalbos priemonėms ir techninės pagalbos priemonių išlaidų kompensacijoms gauti, suteikta virš 1500 įvairių konsultacijų dėl techninės pagalbos priemonių naudojimo, gavimo galimybių, kompensacijų.

Vykdant Būsto pritaikymo neįgaliesiems programą, atlikti trys būsto pritaikymai neįgaliesiems – dviem neįgaliesiems būstas pritaikytas dėl įvažiavimo, įrengti pandusai, vienam įrengtos asmens higienos patalpos.

**Socialinių paslaugų teikimas ir teikimo galimybės Rokiškio rajone**

|  |  |  |  |  |
| --- | --- | --- | --- | --- |
| Įstaiga | Paslaugų gavėjų socialinė grupė | socialinė paslauga | Socialinės paslaugos teikimo mastas | Galimybės socialinėms paslaugoms teikti |
| Obelių socialinių paslaugų namai | Likę be tėvų globos vaikai, socialinės rizikos vaikai | ilgalaikė (trumpalaikė) socialinė globa bendruomeniniuose vaikų namuose | Vietų skaičius -23, | Bendruomeniniai vaikų namai yra įsikūrę 3 individualiuose gyvenamuosiuose namuose. |
|  | Socialinę riziką patyrę šeimos ir vaikai | Apgyvendinimo savarankiško gyvenimo namuose paslauga | Vietų skaičius- 10 | Obelių socialinių paslaugų namai |
| Socialinę riziką patyrę šeimos ir vaikai | Intensyvi krizių įveikimo pagalba | Krizių centras  Vietų skaičius -30 | Obelių socialinių paslaugų namai |
| Sulaukę pilnametystės vaikai, kuriems buvo teikiama globa rūpyba) | Palydėjimo paslauga jaunuoliams | Vietų skaičius-3 | Obelių socialinių paslaugų namai |
| Socialinę riziką patiriantys vaikai, neįgalūs vaikai | Vaikų dienos socialinė priežiūra | Vietų skaičius 25 | Vaikų dienos centras |
| Rokiškio socialinės paramos centras | Socialinę riziką patyrę asmenys, neįgalūs, pensinio amžiaus asmenys | Apgyvendinimas savarankiško gyvenimo namuose | vietų skaičius- 30 | Obelių savarankiško gyvenimo namai |
|  | Neįgalūs asmenys, pensini amžiaus asmenys su sunkia negalia | Dienos ir trumpalaikė socialinė globa | Vietų skaičius- 14 | Jūžintų dienos ir trumpalaikės socialinės globos centras |
|  | Darbingo amžiaus neįgalieji | dienos socialinė globa institucijoje | Vietų skaičius- 23 | Dienos centras asmenims su negalia |

Aktualiausia problema rajone socialinės rizikos asmenys – piktnaudžiaujantys alkoholiu, įsitraukę į nusikalstamą veiklą, smurtaujantys ar patyrę smurtą asmenys, iš dalies arba visiškai netekę gebėjimų savarankiškai rūpintis gyvenimu bei dalyvauti visuomenės gyvenime, benamiai, grįžę iš įkalinimo įstaigų ir kt. Šiems asmenims rajone teikiamos bendrosios paslaugos, aprūpinami drabužiais, avalyne, maisto produktais. Skiriamos vienkartinės pašalpos socialinių darbuotojų vardu, kad būtų sutvarkyti asmens tapatybės dokumentai. Jiems suteikiamos apgyvendinimo savarankiško gyvenimo namuose paslaugos, nedraustų privalomuoju sveikatos draudimu ir gulinčių dėl sveikatos būklės slaugos ir palaikomojo gydymo ligoninėje gydymas apmokamas iš savivaldybės biudžeto lėšų, skirtų slaugai pagal socialines indikacijas. Tačiau jų nenoras keistis, nepriimti socialinio darbuotojo pagalbos, labai apsunkina socialinių paslaugų teikimą.

**7. Socialinių darbuotojų ir individualios priežiūros darbuotojų skaičius savivaldybėje**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius | Individualios priežiūros darbuotojų skaičius |
| 1. | Rajono socialinių paslaugų įstaigose: |  |  |
| Rokiškio socialinės paramos centras | 6 | 62 |
| Rokiškio šv. apaštalo evangelisto Mato parapijos senelių globos namai | 2 | 9 |
| Skemų socialinės globos namai | 15 | 90 |
| Obelių socialinių paslaugų namai | 37 | 17 |
| 2. | Nevyriausybinis sektorius | 7 | 15 |
|  | Iš viso | 67 | 193 |

**8. Trumpa ankstesnių metų socialinių paslaugų plano įgyvendinimo rezultatų apžvalga**

Socialinių paslaugų planas rengiamas nuo 2008 metų. Įvertinus 2022 metų socialinių paslaugų plane numatytus uždavinius ir priemones, buvo teikiamos visos plane numatytos socialinės paslaugos.

Pagrindiniai socialinių paslaugų gavėjai yra neįgalūs, senyvo amžiaus asmenys, socialinės rizikos šeimos ir asmenys, vaikai su negalia, kuriems buvo teikiamos bendrosios, socialinės priežiūros ir socialinės globos paslaugos.

Į socialinių paslaugų teikimą buvo įtrauktos ir nevyriausybinės organizacijos, kurių teikiamos paslaugos reikalingos rajono neįgaliesiems.

2023 m. metais svarbu išlaikyti ir plėsti teikiamų socialinių paslaugų įvairovę bei apimtis, taip pat užtikrinti paslaugų kokybę. Visos rajono įstaigos turi visas reikiamas licencijas ir teikia kokybiškas paslaugas, atitinkančias socialinės globos licencijai keliamus reikalavimus. Esant finansinėms galimybėms, atsižvelgiant į Rokiškio rajono strateginį plėtros planą, būtina užtikrinti socialinių paslaugų teikimą rajono gyventojams.

**III. UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros prioritetai:**

1. plėsti bendruomenių paslaugų įvairovę ir prieinamumą;

2. NVO įtraukimas į socialinių paslaugų teikimą;

3. Įgyvendinti institucinės socialinės globos asmenims, turintiems psichikos ir (ar) proto negalią, sistemos pertvarkos procesus.

**10. Priemonių planas**

|  |
| --- |
| **1 Tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti asmenų savarankiškumą kasdieninėje veikloje.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais)  finansavimo šaltiniai | Atsakingi vykdytojai | Laukiamas rezultatas |
| 1.Organizuoti socialines paslaugas įvairioms savivaldybės gyventojų grupėms | Teikti pagalbos į namus paslaugas senyvo amžiaus asmenims, neįgaliems | Rokiškio rajono savivaldybės biudžeto lėšos | Rokiškio socialinės paramos centro Socialinių pasaugų namuose padalinys,  nevyriausybinis sektorius | Paslaugos bus teikiamos atsižvelgiant į gyventojų socialinius poreikius |
| Teikti apgyvendinimo savarankiško gyvenimo namuose | Rokiškio rajono savivaldybės biudžeto lėšos | Rokiškio socialinės paramos centro padalinys – Obelių savarankiško gyvenimo namai, Obelių socialinių paslaugų namai | Paslaugos bus teikiamos atsižvelgiant į gyventojų socialinius poreikius |
| Teikti bendrąsias socialines paslaugas- asmens higienos, aprūpinimas drabužiais, maisto daviniais | Rokiškio rajono savivaldybės biudžeto lėšos | Obelių socialinių paslaugų namai,  Rokiškio socialinės paramos centras, nevyriausybinis sektorius | Paslaugos bus teikiamos atsižvelgiant į gyventojų socialinius poreikius |
| Teikti socialinę priežiūrą | Valstybės biudžeto dotacija | Obelių socialinių paslaugų namai – Šeimos ir vaiko gerovės centras | Paslaugos bus teikiamos atsižvelgiant į gyventojų socialinius poreikius |
| Teikti ilgalaikę ir trumpalaikę socialinę globą vaikams, netekusiems tėvų globos | Savivaldybės biudžeto lėšos | Obelių socialinių paslaugų namai bendruomeniniai vaikų globos namai , viešosios įstaigos | Paslaugos bus teikiamos atsižvelgiant į gyventojų socialinius poreikius |
| Intensyvi krizių įveikimo pagalba, socialinę riziką patiriantys asmenys, šeimos su vaikais | Savivaldybės biudžeto lėšos | Obelių socialinių paslaugų namai- Krizių centras | Paslaugos bus teikiamos atsižvelgiant į gyventojų socialinius poreikius |
| Vaikų dienos socialinė priežiūra | Savivaldybės biudžeto lėšos –  valstybės biudžeto lėšos | Obelių socialinių paslaugų namai  VšĮ „Gelbėkit vaikus“ Rokiškio vaikų dienos centras  Asociacija „Pakriauna“  Maltos ordino pagalbos tarnyba , VšĮ ,,Jautri širdis‘‘  VšĮ „Jaslina“ | Paslaugos bus teikiamos atsižvelgiant į vaikų socialinius poreikius |
| Palydėjimo paslauga jaunuoliams su apgyvendinimu | Savivaldybės biudžeto lėšos | Obelių socialinių paslaugų namai | Paslaugos bus teikiamos atsižvelgiant į gyventojų socialinius poreikius |
| Socialinės reabilitacijos paslaugos neįgaliesiems | Savivaldybės biudžeto lėšos, valstybės biudžeto lėšos | Nevyriausybinis sektorius | Paslaugos bus teikiamos atsižvelgiant į gyventojų socialinius poreikius |

|  |
| --- |
| **2 Tikslas** – **vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties. Įgyvendinti ,,Integrali pagalba į namus“ projektą. Sukurti ir plėtoti kokybiškos integralios pagalbos (socialinės globos ir slaugos) teikimo namuose sistemą neįgaliems ir senyvo amžiaus asmenims, gyvenantiems Rokiškio rajono savivaldybės teritorijoje.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| 2. Plėsti dienos ir trumpalaikės socialinės globos paslaugas namuose ir institucijoje | Teikti dienos socialinės globos paslaugas namuose senyvo amžiaus asmenims, darbingo amžiaus neįgaliems asmenims, kuriems nustatytas nuolatinės slaugos poreikis, didelių specialiųjų poreikių lygis.  Teikti integralios pagalbos paslaugas (pagal integralios pagalbos plėtros projektą) | LR valstybės biudžeto specialioji tikslinė dotacija (pagal poreikį)  ES lėšos integralios pagalbos projektui | Rokiškio socialinės paramos centras –Socialinių paslaugų namuose padalinys, nevyriausybinis sektorius | Paslaugos bus teikiamos atsižvelgiant į gyventojų socialinius poreikius |
| Teikti dienos socialinę globą institucijoje asmenims su negalia | Valstybės biudžeto lėšos, savivaldybės biudžeto lėšos | Rokiškio socialinės paramos centro padalinys – Dienos centras su negalia | Paslaugos bus teikiamos atsižvelgiant į gyventojų socialinius poreikius |

|  |
| --- |
| **3 tikslas** – **formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonių „Kompleksinės paslaugos šeimai“,** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| Padidinti bendruomenėje teikiamų paslaugų prieinamumą ir kokybę, plėtoti paslaugas šeimai | Bendruomeninių šeimos namų ir kompleksinių paslaugų šeimai projektas | ES lėšos, valstybės biudžetas | Rokiškio rajono savivaldybės administracija | Teikiamos prevencinės paslaugos - psichologo, šeimos terapijos, pozityvios tėvystės, mediacijos , šeimos konferencija |
| Skatinti vaikų globą šeimoje ir įvaikinimą | Projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“ | ES lėšos | Obelių socialinių paslaugų padalinys- Globos centras | Globos centro darbuotojai konsultuos su problemomis susidūrusius globėjus ar įtėvius, motyvuos juos pokyčiams |

Analizuojant priemonių planą, išryškėja tendencija pagrindinį socialinių paslaugų poreikį tenkinant skiriant lėšas iš savivaldybės biudžeto lėšų ir valstybės biudžeto (tikslinė dotacija savivaldybės biudžetui). Augant socialinių paslaugų įvairovei ir aprėpčiai, didėja išlaidos šiai sričiai finansuoti.

Kiti planuojami finansavimo šaltiniai yra ES struktūrinių fondų lėšos, labdara, gauta parama.

**11. Regioninių socialinių paslaugų poreikis 2023 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas  (vietų sk.) |
| 1. | Ilgalaikė socialinė globa: senyvo amžiaus asmenims, kuriems nustatyta vidutiniai arba dideli specialieji poreikiai, taip pat darbingo amžiaus asmenims, kuriems nustatytas nedarbingumo  lygis | Valstybinės socialinės globos įstaigos | 15 |
| 2. | Trumpalaikė/ilgalaikė socialinė globa: vaikas su negalia ir su sunkia negalia | Neįgalių vaikų socialinės globos namai | 1 |

**IV. FINANSAVIMO PLANAS**

**12. Socialinių paslaugų finansavimo šaltiniai**

|  |  |  |  |  |
| --- | --- | --- | --- | --- |
| **Eil.**  **Nr.** | **Socialinių paslaugų finansavimo šaltiniai** | **Pagal faktines išlaidas**  **tūkst. Eur.** | **Planinės išlaidos tūkst. Eur.** | |
| **2022 m.** | **2023 m.** | **2024 m.** |
| 1. | Savivaldybės biudžeto išlaidos socialinėms paslaugoms | 3335,12 | 3680,15 | 3700,0 |
|  | Palyginti su bendru savivaldybės biudžetu, proc. | 6,6 | 7,1 | 7,2 |
| 2. | LR valstybės biudžeto specialiosios tikslinės dotacijos | 1.905,42 | 1815,87 | 2285,00 |
|  | Iš jų: |  |  |  |
| 2.1. | socialinės rizikos šeimų socialinei priežiūrai organizuoti | 363,3 | 519,2 | 550,0 |
| 2.2. | asmenų su sunkia negalia socialinei globai organizuoti | 883,8 | 412,6 | 900,0 |
| 2.3. | vaikų globos (rūpybos) išmokoms | 236,62 | 276,00 | 290,0 |
| 2.4. | Kompleksinėms paslaugoms šeimai organizuoti | 0 | 24,67 | 25,0 |
| 2.5. | Akredituotai socialinei reabilitacijai neįgaliesiems bendruomenėje organizuoti, teikti ir administruoti | 50,2 | 107,00 | 110,0 |
| 2.6. | akredituotai vaikų dienos priežiūrai | 135,2 | 178,6 | 180,0 |
| 2.7. | asmeninei pagalbai teikti | 40,2 | 109,30 | 110,0 |
| 2.8. | vaikų priežiūrai apmokėti (vaikai apgyvendinti iki 2007 m. ) | 185,4 | 161,0 | 120,0 |
| 2.9. | Būsto pritaikymui neįgaliųjų poreikiams | 10,7 | 27,5 | 28,0 |
| 3. | ES struktūrinių fondų lėšos | 211,2 | 221,30 | 320,0 |
| 4. | Asmenų mokėjimai už socialines  paslaugas | 216,50 | 242,20 | 250,0 |
|  | **Iš viso** | **2333,12** | **2279,37** | **2855,00** |

**12.1. Socialinių paslaugų finansavimo šaltinių įvertinimas**

Įvertinus socialinių paslaugų finansavimo šaltinius, galima teigti, kad kasmet Rokiškio rajono savivaldybės biudžete yra numatoma daugiau išlaidų socialinėms paslaugoms teikti. Savivaldybės biudžeto išlaidos socialinėms paslaugoms numatomos 7,1 procento viso savivaldybės biudžeto. Socialinių paslaugų finansavimo šaltiniai yra: Savivaldybės biudžeto lėšos, valstybės biudžeto specialiosios tikslinės dotacijos, ES struktūrinių fondų lėšos.

Socialinėms paslaugoms teikti asmenims su sunkia negalia lėšų, palyginti su ankstesniais metais, poreikis didėja, nes valstybiniuose socialinės globos namuose ir kitų rajonų globos namuose apgyvendintiems asmenims padidėjo socialinių paslaugų kainos.

Siekiant savivaldybės biudžeto lėšų efektyvumo, siekiama palaikyti glaudų bendradarbiavimą su socialinės globos paslaugas Rokiškio rajono gyventojams teikiančioms įstaigomis, skatinti jas reguliariai vertinti gyventojų socialinių paslaugų poreikį ir sveikatos būklę.

**13. Socialinių paslaugų finansavimo iš savivaldybės biudžeto būdai**

|  |  |  |  |
| --- | --- | --- | --- |
| Eil. Nr. | Finansavimo būdai | Lėšos (tūkst. Eur) | |
| praėję metai | einamieji metai |
| 1. | Socialinių paslaugų pirkimas | 0 | 0 |
| 2. | Tiesioginis socialinių paslaugų įstaigų finansavimas, iš jo: | 2858,7 | 3314,15 |
| 2.1. | savivaldybės pavaldumo įstaigoms | 2656,2 | 2960,15 |
| 2.2. | socialinių paslaugų įstaigoms pagal lėšų kompensavimo sutartis | 202,5 | 0 |
| 2.3 | Akredituotų ir licencijuotų paslaugų finansavimas | 0 | 354,00 |
| 3. | Savivaldybės biudžeto lėšos, skirtos nevyriausybinėms ir kitoms organizacijoms | 23,0 | 0 |
| 4. | Finansavimas, vykdant socialinių paslaugų programas: | 453,42 | 366,00 |
| slauga pagal socialines indikacijas | 75,0 | 50,00 |
| Rokiškio šv. apaštalo evangelisto Mato parapijos senelių globos namai | 100,9 | 84,00 |
| Akredituotai vaikų dienos socialinei priežiūrai organizuoti | 56,6 | 0 |
| Asmens higienos paslaugų kompensavimui | 5,56 | 10,00 |
| Transporto paslaugų finansavimas neįgaliesiems | 11,5 | 12,00 |
| Pagalbos pinigų mokėjimas | 91,06 | 100,0 |
| Katalėjos šeimynos finansavimas | 112,8 | 110,0 |
|  | Iš viso: | **3335,12** | **3680,15** |

**14. Lėšos, reikalingos žmogiškųjų išteklių plėtrai**

Socialinių darbuotojų etatų skaičius savivaldybės įstaigose kasmet auga dėl didėjančių socialinių paslaugų plėtros, augančio poreikio socialinėms paslaugoms.

**15. Savivaldybės finansinių galimybių palyginimas su numatytų priemonių finansavimu**

Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programoje yra numatytos priemonės, kurios finansuojamos iš rajono savivaldybės biudžeto, valstybės biudžeto specialiosios tikslinės dotacijos ir kitų finansavimo šaltinių.

2023 m. bus stengiamasi, kad rajono gyventojų socialinių paslaugų poreikiai būtų patenkinti, suteiktos kokybiškos socialinės paslaugos.

Įgyvendinat galiojančius teisės aktus, reglamentuojančius socialinių paslaugų teikimą, siekiant išlaikyti Rokiškio rajono savivaldybės administracijos Socialinės paramos ir sveikatos skyriaus organizuojamų socialinių paslaugų teikimo kokybę ir kiekybę, finansavimas nėra mažinamas.

Plane išdėstytos priemonės yra numatytos, atsižvelgiant į rajono savivaldybės finansines galimybes jas organizuoti ir įgyvendinti. Socialinių paslaugų gyventojams teikimas organizuojamas atsižvelgiant į prioritetines socialinių paslaugų gavėjų grupes, numatytas socialinių paslaugų plane.

**15.1. Savivaldybės organizuojamų socialinių paslaugų įvertinimas**

Rokiškio rajono savivaldybėje buvo teikiamos šios bendrosios ir prevencinės socialinės paslaugos: informavimo, konsultavimo, tarpininkavimo ir atstovavimo, aprūpinimo būtiniausiais drabužiais ir avalyne, transporto organizavimo, sociokultūrinės, asmens higienos ir priežiūros organizavimo.

Specialios socialinės priežiūros paslaugos: pagalba į namus, socialinių įgūdžių ugdymas ir palaikymas, apgyvendinimas savarankiško gyvenimo namuose ir krizių centre., vaikų dienos socialinė priežiūra, intensyvi krizių įveikimo pagalba.

Socialinės globos paslaugos: dienos socialinė globa namuose ir trumpalaikė socialinė globa. Globos centro paslaugos (priežiūros paslaugos).

Pažymėtina, kad į socialinių paslaugų teikimą aktyviai įsitraukia ir rajone veikiančios nevyriausybinės organizacijos. Pastebima aktyvesnių kaimo bendruomenių savanoriška pagalba teikiant paslaugas gyventojams. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos paslaugos, todėl šioms paslaugoms ir bus skiriamas ypatingas dėmesys.

Lyginat su ankstesniais metais, savivaldybės gyventojų socialinių paslaugų poreikiai yra tenkinami geriau, įsisavinus ES fondų lėšas yra teikiamos integralios pagalbos asmenims su sunkia negalia, asmeninio asistento paslaugos pagal projektą ,,Kompleksinių paslaugų teikimas Rokiškio rajone‘‘, taip pat gautos lėšos asmeninio asistento paslaugai iš Lietuvos Respublikos Socialinės apsaugos ir darbo ministerijos. Nevyriausybinis sektorius, biudžetinės įstaigos dalyvauja socialiniuose projektuose, siekiant užtikrinti socialinių paslaugų įvairovę rajono gyventojams.

|  |  |  |  |
| --- | --- | --- | --- |
| **SOCIALINIŲ PASLAUGŲ IŠVYSTYMO RODIKLIAI ROKIŠKIO RAJONO SAVIVALDYBĖJE** | | | |
| **2023 m. sausio 1d.** | | | |
| **Eil. Nr.** | **Socialinės paslaugos pagal gavėjų grupes** | **Gavėjų skaičius:** | **Rodiklis savivaldybėje** |
| **1.** | **Socialinės paslaugos senyvo amžiaus asmenims (jų šeimoms)** | senyvo amžiaus asmenys | **Gavėjų skaičius, tenkantis 1000 senyvo amžiaus asmenų savivaldybėje (6641)** |
| 1.1. | Pagalba į namus | 159 | 23,9 |
| 1.2. | Laikinas atokvėpis (socialinė priežiūra asmens namuose) | 0 | 0 |
| 1.3. | Dienos socialinė globa asmens namuose | 39 | 5,87 |
| 1.4. | Socialinių įgūdžių ugdymas, palaikymas ir (ar) atkūrimas įstaigoje (socialinių paslaugų centre, dienos centre, šeimos paramos centre, paramos šeimai tarnyboje ir kt.) | 0 | 0 |
| 1.5. | Dienos socialinė globa įstaigoje (dienos centre) | 0 | 0 |
| 1.6. | Apgyvendinimas savarankiško gyvenimo namuose | 11 | 1,65 |
| 1.7. | Trumpalaikė socialinė globa (asmens namuose arba įstaigoje) | 20 | 3,01 |
| 1.8. | Laikinas atokvėpis (trumpalaikė ar (ir) dienos socialinė globa) | 1 | 1,5 |
| 1.9. | Ilgalaikė socialinė globa | 75 | 11,29 |
| **1.10.** | **Iš viso socialinių paslaugų gavėjų - senyvo amžiaus asmenų skaičius, tenkantis 1000 senyvo amžiaus asmenų savivaldybėje** | 307 | 46,23 |
| **2.** | **Socialinės paslaugos suaugusiems asmenims su negalia (jų šeimoms)** | suaugę asmenys su negalia | **Gavėjų skaičius, tenkantis 1000 darbingo amžiaus asmenų su negalia savivaldybėje (1328)** |
| 2.1. | Pagalba į namus, socialinių įgūdžių ugdymas, palaikymas ir (ar) atkūrimas asmens namuose | 24 | 18,07 |
| 2.2. | Laikinas atokvėpis (socialinė priežiūra asmens namuose) | 0 | 0 |
| 2.3. | Dienos socialinė globa asmens namuose | 2 | 1,50 |
| 2.4. | Socialinių įgūdžių ugdymas, palaikymas ir (ar) atkūrimas įstaigoje (socialinių paslaugų centre, dienos centre, šeimos paramos centre, paramos šeimai tarnyboje ir kt.) | 14 | 10,5 |
| 2.5. | Dienos socialinė globa įstaigoje (dienos centre) | 13 | 9,79 |
| 2.6. | Apgyvendinimas savarankiško gyvenimo namuose | 14 | 10,5 |
| 2.7. | Apgyvendinimas apsaugotame būste | 0 | 0 |
| 2.8. | Trumpalaikė socialinė globa | 12 | 9,04 |
| 2.9. | Laikinas atokvėpis (trumpalaikė ar (ir) dienos socialinė globa) | 0 | 0 |
| 2.10. | Ilgalaikė socialinė globa: |  |  |
| 2.10.1. | grupinio gyvenimo namuose | 0 | 0 |
| 2.10.2. | socialinės globos namuose, specializuotuose slaugos ir socialinės globos namuose | 25 | 18,8 |
| 2.11. | Socialinių įgūdžių ugdymas, palaikymas ir (ar) atkūrimas socialinėse dirbtuvėse | 0 | 0 |
| **2.12.** | **Iš viso socialinių paslaugų gavėjų - suaugusių asmenų su negalia skaičius, tenkantis 1000 darbingo amžiaus asmenų su negalia savivaldybėje** | 104 | 7,83 |
| **3.** | **Socialinės paslaugos vaikams (jų šeimoms)** | vaikai | **Gavėjų skaičius, tenkantis 1000 visų vaikų savivaldybėje (3810)** |
| 3.1. | Socialinių įgūdžių ugdymas, palaikymas ir (ar) atkūrimas) asmens (šeimos) namuose (gavėjai - vaikai, kurių šeimoms teikiama socialinė priežiūra) | 318 | 83,46 |
| 3.2. | Vaikų dienos socialinė priežiūra | 162 | 42,51 |
| 3.3. | Intensyvi krizių įveikimo pagalba (krizių centre, laikino apgyvendinimo įstaigoje šeimoms, turinčioms vaikų, savarankiško gyvenimo namuose, kitose socialinių paslaugų įstaigose) (gavėjai - vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra) | 20 | 5,2 |
| **3.4.** | **Iš viso nurodytų socialinių paslaugų gavėjų – vaikų skaičius, tenkantis 1000 visų vaikų savivaldybėje** | 500 | 13,12 |
| **4.** | **Socialinės paslaugos vaikams su negalia (jų šeimoms)** | vaikai su negalia | **Gavėjų skaičius, tenkantis 1000 vaikų su negalia savivaldybėje (157)** |
| 4.1.. | Laikinas atokvėpis (socialinė priežiūra asmens namuose) | 0 | 0 |
| 4.2. | Dienos socialinė globa asmens namuose | 0 | 0 |
| 4.3. | Dienos socialinė globa ar socialinė priežiūra įstaigoje (dienos centre ar kt.) | 32 | 203,8 |
| 4.4. | Laikinas atokvėpis (trumpalaikė ar (ir) dienos socialinė globa) | 0 | 0 |
| 4.5. | Ilgalaikė (trumpalaikė) socialinė globa vaikams su negalia socialinės globos namuose vaikams su negalia, specializuotuose slaugos ir socialinės globos namuose | 1 | 6,37 |
| 4.6. | **Iš viso nurodytų socialinių paslaugų gavėjų - vaikų su negalia skaičius, tenkantis 1000 vaikų su negalia savivaldybėje** | 33 | 210,19 |
| **5.** | **Socialinės paslaugos likusiems be tėvų globos vaikams (jų šeimoms)** | likę be tėvų globos vaikai | **Gavėjų skaičius, tenkantis 1000 vaikų, kuriems nustatyta globa (rūpyba), savivaldybėje (3810)** |
| 5.1. | Pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti (gavėjai – vaikai, kurių globėjai (rūpintojai), budintys globotojai, įtėviai ir šeimynų dalyviai, gauna pagalbą) | 56 | 14,70 |
| 5.2. | Ilgalaikė (trumpalaikė) socialinė globa: |  |  |
| 5.2.1. | šeimynose | 9 | 2,36 |
| 5.2.2. | bendruomeniniuose vaikų globos namuose | 11 | 4,66 |
| **5.3.** | **Iš viso nurodytų socialinių paslaugų gavėjų - likusių be tėvų globos vaikų skaičius, tenkantis 1000 vaikų, kuriems nustatyta globa (rūpyba), savivaldybėje** | 76 | 19,94 |
| **6.** | **Palydėjimo paslauga jaunuoliams (jų šeimoms)** | jaunuoliai | **Gavėjų skaičius, tenkantis 1000 visų asmenų nuo 16 iki 24 m. savivaldybėje** |
| 6.1. | su laikinu apgyvendinimu (savarankiško gyvenimo namuose ar apsaugotame būste) | 0 | 0 |
| 6.2. | be laikino apgyvendinimo (socialinių paslaugų įstaigoje ar asmens namuose) | 0 | 0 |
| **6.3** | **Iš viso palydėjimo paslaugų gavėjų – jaunuolių skaičius, tenkantis 1000 savivaldybės gyventojų nuo 16 iki 24 metų** | 0 | 0 |
| **7.** | **Socialinės paslaugos socialinę riziką patiriantiems suaugusiems asmenims (jų šeimoms)** | socialinę riziką patiriantys suaugę asmenys (18+) | **Gavėjų skaičius, tenkantis 1000 visų suaugusių asmenų savivaldybėje (19509)** |
| 7.1. | Psichosocialinė pagalba (socialinių paslaugų įstaigose ar asmens namuose) | 57 | 2,92 |
| 7.2. | Socialinių įgūdžių ugdymas, palaikymas ir (ar) atkūrimas, socialinės priežiūros centruose (dienos centre, socialinių paslaugų centre, krizių centre, paramos šeimai centre ir kt.) |  |  |
| 7.3. | Apgyvendinimas savarankiško gyvenimo namuose | 14 | 0,71 |
| 7.4. | Intensyvi krizių įveikimo pagalba (krizių centre, kitose socialinių paslaugų įstaigose): | 7 | 0,35 |
| 7.4.1. | su laikinu apgyvendinimu |  |  |
| 7.4.2. | be laikino apgyvendinimo |  |  |
| 7.5. | Apgyvendinimas nakvynės namuose ir laikinas apnakvindinimas laikino apnakvindinimo įstaigose | 0 | 0 |
| 7.6. | Trumpalaikė socialinė globa (psichologinės bei socialinės reabilitacijos įstaigose asmenims, priklausomiems nuo psichoaktyviųjų medžiagų) | 6 | 0,30 |
| **7.7.** | **Iš viso socialinių paslaugų gavėjų – socialinę riziką patiriančių suaugusių asmenų skaičius, tenkantis 1000 visų suaugusių asmenų savivaldybėje** | 84 | 4,3 |

Didžiausia socialinių paslaugų gavėjų grupė yra senyvo amžiaus asmenys, taip pat suaugę asmenys su negalia, dienos užimtumas vaikams su negalia. Plačiausia socialinių paslaugų aprėptis yra sukurta senyvo amžiaus žmonėms. Senyvo amžiaus socialinių paslaugų išvystymo normatyvo nesiekia šiose srityse: laikino atokvėpio asmens priežiūros namuose, dienos socialinės globos įstaigoje, socialinių įgūdžių ugdymo, palaikymo centruose. Vaikams su negalia nesiekia šiose srityse: dienos socialinei globai namuose, laikinam atokvėpiui. Išanalizavus socialinių paslaugų normatyvinius rodiklius, siekti, kad dienos vaikams su negalia, suaugusiems asmenims su negalia, senyvo amžiaus, socialinę riziką patiriantiems asmenims būtų teikiamos paslaugos: laikino atokvėpio, psichosocialinė pagalba, laikino apgyvendinimo ir kitos.

**V. PLĖTROS VIZIJA IR PROGNOZĖS**

**16. Socialinių paslaugų plėtros vizija**

Socialinių paslaugų plėtros vizija – teikti socialines paslaugas ir kitokią socialinę paramą gyventojams, kuriems būtina pagalba, užtikrinant orumo nežeminančias gyvenimo sąlygas ir tenkinant jų būtiniausius poreikius.

Išplėtotas socialinių paslaugų tinklas tenkins visų bendruomenės narių poreikius socialinėms paslaugoms, sumažės savireguliacijos, savipagalbos, socialinės atskirties ir užimtumo problemos. Didėjanti socialinių darbuotojų darbo patirtis ir kompetencija, pagerins teikiamų socialinių paslaugų kokybę.

Įvertinus Rokiškio rajono savivaldybės gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtintus Socialinių paslaugų normatyvus bei socialinių paslaugų gavėjų poreikius, per ateinančius 3 metus bus siekiama:

plėsti socialinių paslaugų, teikiamų bendruomenėje, įvairovę ir mastą;

užtikrinti socialinių paslaugų prieinamumą nepriklausomai nuo asmens gyvenamosios vietos;

didinti socialinės priežiūros paslaugų aprėptį;

plėtoti prevencinių paslaugų teikimą.

**17. Prognozuojamos socialinės paslaugos**

Teikiant socialines paslaugas ir per ateinančius trejus metus plečiant socialinių paslaugų tinklą ir mastą, bus orientuojamasi į prioritetines socialinių paslaugų gavėjų grupes: neįgaliuosius asmenis, senyvo amžiaus asmenis, socialinės rizikos vaikus, socialinės rizikos šeimas ir asmenis, vaikus su negalia. Šioms gavėjų grupėms plėtojant paslaugas ypatingas dėmesys bus skiriamas nestacionarių paslaugų, užtikrinančių pilnavertį asmens gyvenimą savo paties namuose teikimui. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos socialinės globos paslaugos.

Prognozuojamos socialinės paslaugos:

17.1. Prevencinės ir bendrosios socialinės paslaugos:

17.1.1. skatinti nevyriausybines organizacijas įtraukti į bendrųjų socialinių paslaugų teikimą (socialinę riziką patiriantiems asmenims, vaikams ir jų šeimoms);

17.1.2. plėtoti prevencinių paslaugų teikimą;

17.1.3 asmeninės pagalbos asmenims negalia plėtra;

17.1.4. potencialių socialinių paslaugų paieška;

17.2. specialiosios paslaugos:

17.2.1. socialinės priežiūros paslaugos:

17.2.1.1. plėtoti apsaugoto būsto paslaugų teikimą;

17.2.1.2 užtikrinti savarankiško gyvenimo namų paslaugų teikimą;

17.2.1.3. plėtoti pagalbos į namus paslaugas senyvo amžiaus asmenims bei suaugusiems asmenims su negalia;

17.2.3.4.užtikrinti laikino atokvėpio paslaugų poreikio tenkinimą;

17.2.1.5 plėtoti socialinių dirbtuvių veiklą.

17.2.2. socialinės globos paslaugos:

17.2.2.1. plėtoti dienos socialinės globos paslaugas neįgaliems tiek namuose, tiek institucijoje;

17.2.2.2. užtikrinti trumpalaikės ir ilgalaikės, dienos socialinės globos paslaugų teikimą negalią turintiems vaikams;

17.2.2.3. plėtoti trumpalaikės socialinės globos (atokvėpio) paslaugų teikimą;

17.2.2.4. plėsti trumpalaikės socialinės globos teikimą Globos centre, vykdant vaikų, likusių be tėvų globos, priežiūrą budinčių globotojų šeimose;

17.2.2.5. steigti grupinio gyvenimo namus neįgaliems suaugusiems asmenims.

**18. Savivaldybės biudžeto augimo perspektyva ir numatomas pokytis**

2023 metais savivaldybės biudžeto lėšos, skiriamos socialinėms paslaugoms, didėja, todėl svarbu užtikrinti socialinių paslaugų kokybę ir plėtrą. Šie pokyčiais susiję su didėjančiu darbo užmokesčiu socialines paslaugas teikiantiems darbuotojams bei socialinių paslaugų infrastruktūros plėtra, atsiranda naujos paslaugų rūšys, didėja socialinių paslaugų kaina, daugėja asmenų su sunkia negalia.

**19. Išteklių prognozė ateinantiems 3 metams**

Rokiškio rajono savivaldybės gyventojams socialinėms paslaugoms reikalingų savivaldybės biudžeto lėšų poreikis per 3 ateinančius metus turėtų didėti dėl šių priežasčių:

auga socialinių paslaugų poreikis;

didėja socialinių paslaugų kainos;

plečiasi socialinių paslaugų įvairovė.

**20. Siūlomos plėsti regioninės paslaugos, jų rūšys ir prognozuojamas mastas**

Lėšos bus skiriamos atsižvelgiant į socialinių paslaugų poreikius kiekvienai asmenų grupei, nustatytus paslaugų teikimo prioritetus, pagrindinį dėmesį skiriant bendruomeninėms paslaugoms. Nors ir didėja nestacionarių socialinių paslaugų plėtra, tačiau yra poreikis stacionarioms institucinėms paslaugoms.

|  |  |
| --- | --- |
| Socialinių paslaugų rūšys (nurodomos pagal socialines grupes) | Mastas (vietų skaičius) |
| Ilgalaikė socialinė globa suaugusiems asmenims , turintiems proto negalią (sergantiems lėtinės psichikos ligomis, turintiems intelekto sutrikimų). | 10 (vietų skaičius pagal poreikį) |
| Ilgalaikė (trumpalaikė) socialinė globa vaikams, turintiems proto ir fizinę negalią. | 1 (vietų skaičius pagal poreikį)  1 (vietų skaičius pagal poreikį) |
| Atokvėpio paslaugos (vaikams su sunkia negalia) |
| Apgyvendinimo savarankiško gyvenimo namuose paslauga be tėvų globos likusiems vaikams (nuo 16 metų) ar sulaukusiems pilnametystės asmenims, kuriems buvo teikta socialinė globa( rūpyba) ar kurie gyveno socialinę riziką patiriančiose šeimose, socialinės rizikos šeimoms. | 2 (vietų skaičius pagal poreikį) |

**VI. PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai**

Rokiškio rajono savivaldybės socialinių paslaugų plano įgyvendinimo priežiūros vykdytojai yra Rokiškio rajono savivaldybės administracijos Socialinės paramos ir sveikatos skyrius, kuris atsakingas už socialinių paslaugų organizavimo administravimą kartu su kitais savivaldybės administracijos padaliniais ir socialinių įstaigų atsakingais asmenimis.

**22. Socialinių paslaugų plano įgyvendinimo priežiūros etapai ir įvertinimo rezultatai**

Rokiškio rajono socialinių paslaugų planas bus vertinamas baigiantis kalendoriniams metams. Socialinės paramos ir sveikatos skyrius renka, sistemina, analizuoja informaciją apie teikiamas socialines paslaugas savivaldybės teritorijoje. Socialinių paslaugų įstaigos ir organizacijos teikia ketvirčio ir metines biudžeto vykdymo bei veiklos ataskaitas. Socialinės paramos ir sveikatos skyrius analizuoja ir vertina, kaip socialinių paslaugų įstaigos ir organizacijos įgyvendina Socialinių paslaugų plano tikslus ir uždavinius, ar efektyviai naudoja lėšas. Plano vertinimo rezultatai turės būti aptariami su socialinių paslaugų įstaigų vadovais, įstaigų socialiniais darbuotojais, savivaldybės administracijos atstovais, nevyriausybinių organizacijų atstovais. Vertinimo metu aptariamos iškilusios kliūtys planui įgyvendinti, laukiamiems rezultatams pasiekti, ieškoma būdų kliūtims šalinti.

**23. Pasiektų rezultatų, tikslų ir uždavinių analizė, numatytų** v**ykdyti priemonių efektyvumas**

Atliekant plano peržiūrą bus vertinamas plano ir jo priemonių tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos socialinių paslaugų planui įgyvendinti, tikslams pasiekti.

Vertinant socialinių paslaugų planą bus žiūrima, ar pasiekti laukiami rezultatai, ar įgyvendinamos visos priemonės laukiamiems rezultatams pasiekti, ar skirtos numatytos lėšos. Analizuojami veiksniai, kurie gali turėti reikšmės numatytiems rezultatams pasiekti, ir numatomos priemonės jiems pašalinti ar sumažinti.

Ar efektyviai vykdomos numatytos priemonės, bus sprendžiama pagal socialinės apsaugos ir darbo ministro tvirtinamus socialinių paslaugų efektyvumo vertinimo kriterijus.

Socialinių paslaugų plano įgyvendinimo priežiūra bus derinama su savivaldybėje nustatyta bendra strateginio plano stebėsenos tvarka.

Plane numatytų priemonių efektyvumas vertinamas pagal Socialinės apsaugos ir darbo ministro patvirtintus socialinių paslaugų efektyvumo vertinimo kriterijus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**TEIKIAMO SPRENDIMO PROJEKTO ,,DĖL ROKIŠKIO RAJONO SAVIVALDYBĖS 2023 METŲ SOCIALINIŲ PASLAUGŲ PLANO PATVIRTINIMO“ AIŠKINAMASIS RAŠTAS**

**Parengto projekto tikslai ir uždaviniai.** Patvirtinti Rokiškio rajono savivaldybės 2023 metų socialinių paslaugų planą.

**Šiuo metu teisinis reglamentavimas.** Lietuvos Respublikos vietos savivaldos įstatymu, Lietuvos Respublikos socialinių paslaugų įstatymas, Socialinių paslaugų katalogas ir kiti teisiniai aktai, susiję su socialinėmis paslaugomis.

**Sprendimo projekto esmė**. Rokiškio rajono savivaldybės 2023 metų socialinių paslaugų planas parengtas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132 ,,Dėl Socialinių paslaugų planavimo metodikos patvirtinimo‘‘, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 ,,Dėl socialinių paslaugų katalogo patvirtinimo‘‘ , Socialinių paslaugų plano formos ir socialinių paslaugų efektyvumo vertinimo kriterijais, patvirtintais Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 ,,Dėl socialinių paslaugų plano formos ir socialinių paslaugų efektyvumo vertinimo kriterijų patvirtinimo‘‘.

Pagrindinis Rokiškio rajono socialinių paslaugų plano tikslas – nustatyti socialinių paslaugų teikimo mastą ir rūšis pagal gyventojų poreikius, socialinių paslaugų finansavimo poreikį ir veiksmingumą. Socialinių paslaugų plano objektas yra socialinės paslaugos, kurias savivaldybė planuoja ir organizuoja savo teritorijos gyventojams, ir kurių teikimą finansuoja iš savivaldybės biudžeto, taip pat iš Lietuvos Respublikos valstybės biudžeto specialiųjų tikslinių dotacijų savivaldybių biudžetams.

Plane numatyti socialinių paslaugų teikimo ir plėtros tikslai, atliktas savivaldybės socialinės ekonominės ir demografinės situacijos įvertinimas, esamų socialinių paslaugų infrastruktūros savivaldybėje analizė. Plane numatyta socialinių paslaugų uždaviniai ir priemonių planas – prioritetinės socialinių paslaugų plėtros kryptys, socialinių paslaugų finansavimo šaltiniai. Priemonių tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarių paslaugų įstaigų paslaugoms.

Nuo 2023 m. akredituotos socialinės reabilitacijos neįgaliesiems bendruomenėje paslaugos, šias paslaugas teikti pateikė 4 nevyriausybinės organizacijos, paslaugas teikiamos pagal nustatytą poreikį, siekiama įgalinti asmenis su negalia savarankiškai gyventi bendruomenėje.

Paslaugų kataloge atsiranda naujos prevencinės paslaugos- potencialių socialinių paslaugų gavėjų paieška, kompleksinės paslaugos šeimai. Šias paslaugas planuojama teikti pagal projektą 2021-2030 metų plėtros programos pažangos priemonės Nr. 09-004-02-05-01 ,,Gerinti socialinių paslaugų kokybę ir prieinamumą, didinti socialinės paramos veiksmingumą šeimoje‘‘. Šiuo metu vyksta Bendruomeninių šeimos namų ir Kompleksinių paslaugų teikėjo paraiškų vertinimo atranka.

Taip pat vykdomi ir kiti projektai – Integralios pagalbos paslaugų teikimas Rokiškio rajono gyventojams ( projektą vykdo Rokiškio socialinės paramos centras) ir Paslaugų, skatinančių ir efektyviai palaikančių globą šeimos aplinkoje, vystymas (Projektą vykdo Obelių socialinių paslaugų namai)

**Laukiami rezultatai.** Patvirtinus Rokiškio rajono savivaldybės 2023 metų socialinių paslaugų planą, savivaldybė užtikrins socialinių paslaugų teikimą Rokiškio rajono gyventojams, atsižvelgdama į žmogaus poreikius ir galimybes.

**Finansavimo šaltiniai ir lėšų poreikis.** Papildomų lėšų nereikės, priemonės planuojamos pagal Rokiškio rajono savivaldybės asignavimus. Finansavimo šaltiniai-Savivaldybės biudžetas, valstybės tikslinė dotacija, ES lėšos.

**Suderinamumas su Lietuvos Respublikos galiojančiais teisės norminiais aktais**. Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Vedėjo pavaduotoja Zita Čaplikienė